text:
Mu ntangiriro z’uku kwezi kwa Nyakanga 2014, Prezida Kagame n’ishyaka rye FPR-Inkotanyi bari mu minsi mikuru: imyaka 20 irashize bari mu cyo bise INTSINZI. Twakwibutsa ko tariki ya 4 Nyakanga 1994, ari bwo ingabo z’Inkotanyi zafashe Kigali, zimaze kumenesha Inzirabwoba (les FAR, Forces Armées Rwandaises). Igihugu cyari cyaracuze imiborogo kuva Inkotanyi ziteye u Rwanda tariki ya 1 Ukwakira 1990, ariko cyane cyane kuva tariki ya 6 Mata 1994, ubwo imirwano yuburaga Ingabo za Kagame-FPR zimaze guhanura indege ya Prezida Habyarimana, wapfanye na mugenzi we Prezida Ntaryamira w’u Burundi, n’abari babaherekeje. Ubwo kandi hari hamaze gupfa inzirakarengane zitabarika, ari izishwe n’Interahamwe, ari n’izishwe n’Inkotanyi.
Iyo mirambo yose ntacyo yari ibwiye FPR, kuko Kagame n’abambari be nta mpuwe na nkeya bari bafitiye abanyarwanda, kabone n’abatutsi bene wabo, kuko icyari kibashishikaje kwari ukwifatira ubutegetsi no kubwikubira bwose, uko byagenda kose. N’ikimenyimenyi ni uko FPR yakomeje kwica abahutu hirya no hino mu gihugu ihereye ku bajijutse cyangwa bifashije, ikagera n’aho itera impunzi muri Kongo ikazicamo abantu barenga ibihumbi 300 ubwo ingabo za Kagame zasenyaga inkambi zikoresheje intwaro za rutura mu myaka ya 1996-1998.
Tugarutse kw’isesengura ry’ukuntu Inkotanyi zatatiye programu zari zarahagurukanye, muri iyi nyandiko ya 6 nifuje kugeza ku basomyi uburyo Kagame n’abambari be bazambije inshingano FPR yari yariyemeje mu rwego rw’imibereho myiza y’abaturage.
6.KUZAHURA NO GUTEZA IMBERE IMIBEREHO MYIZA Y’ABATURARWANDA
Inshingano kaminuza ya Leta zose ni uguharanira ko umuturage yamererwa neza haba mu gihugu cye haba n'ahandi yaba ari hose. Kugira ngo ibyo bishobore kugerwaho buri Leta ishyiraho gahunda yihariye ishinzwe imibereho myiza y'abaturage bayo. Mu Rwanda usanga iyi gahunda yibanda ku bintu 4 by'ingenzi: uburezi n'uburere, ubuvuzi, amajyambere y'icyaro, ubwishingizi n'ubwiteganyirize.
Kuri leta ya FPR rero iyi gahunda nayo yarayizambije cyane nkuko n'izindi gahunda zikubiye mu mahame yayo zazambye bidasubirwaho. Nkuko isanzwe ijijisha amahanga, FPR ikimara gufata ubutegetsi yihutiye kwiha gahunda yihariye mu cyo yise icyerekezo cya 2020 – vision 2020. Aha bavugaga ko muri icyo gihe umuturage w'u Rwanda azaba abayeho neza nk'umuturage wo muri Singapor. Nahamya ndashidikanya ko Minisitiri w'Intebe Habumuremyi ajya kubwira Perezida Kagame ko abayobozi bose bakoze nabi, yari ahereye kuri iyi gahunda kuko mu by'ukuri byagaragaye ko nta bushake na buke FPR ifite bwo gutuma umuturage w'u Rwanda agira imibereho myiza. Iyo ushishoje neza usanga vision 2020 ari icyuka gusa. Reka mbibereke muri makeya dore ko nyiri amaso yerekwa bike ibindi akirebera.
Mu burezi n'uburere
Mu rwego rwo guteza imbere uburezi, FPR yarekeyeho ibyiciro by'amashuri abanza, ayisumbuye ndetse n'amakuru n'ubushakashatsi. Mu mwaka wa 2006 ku myaka 6 y'amashuri abanza hongeweho indi gahunda yihariye y'imyaka itatu ireba cyane abatashoboye kujya mu mashuri yisumbuye. Nyamara wareba ugasanga FPR idashaka na mba gukemura ikibazo na kimwe mu burezi ku buryo uburemere bwabyo bwatumye uburezi mu Rwanda bupfapfana (reba ku ifoto aha uko abanyeshuri ba kaminuza mu Rwanda babayeho!), ndetse ahenshi ku masoko mpuzamahanga bugakemangwa:
-MWARIMU: umushahara w'urusenda (hafi 50 USD ku kwezi) watumye umwarimu wafatwaga mbere y'umwaduko wa FPR muri 1994 n'ababyeyi b'abanyeshuri nk'umuntu ngishwanama, agaragara mu maso yabo nk'inkorabusa. Bikagaragarira ku nzu babamo, imirire, imyambarire, imyigire y'abana babo, n'ibindi…
-ABANYESHURI: gucamo ibice abanyeshuri bamwe bakarihirwa abandi batarihirwa: Ntawe utazi ko FARG irihira abana b'abatutsi bacitse kw'icumu rya genocide, mu gihe hakuweho izindi gahunda zose za ministeres zitita ku bandi bose batishoboye. Iyo bigeze ku rwego rwa Kaminuza ho biba agahomamunwa na BOURSE (inguzanyo kubanyeshuri) barazimana. Bamwe mu banyeshuri bagahozwa ku nkeke yo gushakisha amafaranga y'ishuri aho batazi, ababyeyi babo bakagurisha utwo batunze twose, umwana akabaho mu ipfunwe ry'ubukene kandi atabuze ubwenge, hato FPR ngo ifite gahunda y'uburezi kuri bose.
-UMUBYEYI: Hari aho amafranga y'ishuri yavanweho kugira ngo berekane ko hari gahunda yo kwigira ubuntu mu gihugu nyamara imisanzu yakwa ababyeyi ugasanga ikubye incuro nyinshi ya mafaranga y'ishuri. Umubyeyi agakomeza kuhazaharira kurushaho.
-GAHUNDA ZITUNGURANYE MU BUREZI: uburyo bw'imyigishirize ndetse na gahunda ibigo byari bisanzwe bigenderaho byahinduwe nta nteguza, FPR ica igifaransa mu Rwanda kandi izi ko abarimu benshi bize muri urwo rurimi akaba ari narwo bakoresha bigisha! Mu guhindura gahunda z'ibigo, hari ahari hamenyerewe inderabarezi, sciences, indimi, n'ibindi; hari ibigo byareraga abakobwa gusa cyangwa abahungu gusa; byose gouvernement ya FPR-KAGAME yabivangavanze yirengagije cyane kandi nkana ibitekerezo by'ababyeyi ndetse n'abayobozi b'ibigo.
-UBURERE BUHABWA IMPFUBYI: Abana b'impfubyi bagiye bashyirwa muri za orphelinats. Ariko burya kuko uburere bukomeye buturuka mu muryango, byagiye biba ngombwa ko Leta ishyiraho gahunda zo gushakira bene aba bana imiryango yabakira. Nyamara kubera ya mikorere mibisha iranga FPR, bihutiye gufata icyemezo cyo gushyiraho itariki ntarengwa yo kuba za orphelinats zavuyeho (Il n’y aura plus d’orphelinats d’ici 2014). Byakabaye binyuze mu nzira nyazo babanje gushaka imiryango yo kwakira abo bana, leta ikizera neza kandi ikamenya aho ibohereje. None se iyo tariki nigera imiryaango itaraboneka, abo bana bazagana he? Bazagana ubumayibobo abandi bajye kuba ibitambo mu gisirikari muri Kongo.
Amajyambere y'icyaro
Iyi mvugo yaheze mu magambo cyane kuko mu Rwanda hose inzara iranuuma mu byaro. Ibya ngombwa byose FPR-KAGAME yabicucitse mu gace gato ka Kigali, ubundi igahuruza amahanga ngo naze arebe iterambere. Nta mushyitsi numwe batinyuka kugeza mu cyaro. Imishinga yagenewe icyaro nayikubira mu bice 2 by'ingenzi byakoranywe ubugome bikaba byaraviriyemo igihugu guterwa n'inzara itazarangira mu gihe cyose FPR-KAGAME ikiri ku butegetsi mu Rwanda:
1.GAHUNDA YO GUHUZA UBUTAKA: abaturage bategetswe guhinga igihingwa kimwe (kibereye inganda za Kagame n'ikipe ze), intooki bararimbaguye, ibishanga abaturage babyirukanywemo, uhinze ikigoli ntagikoreho akakigurisha kuri make hanyuma agategekwa kugura ifu yabyo ku giciro gihanitse. Hari naho umuturage yagiye ategekwa guhinga ibitaberanye n'ubutaka bwe, maze akaba yamara ibihe by'ihinga birenga 3 atarabona ku musaruro. Ahubwo abantu bitungiwe n'inema z'Imana gusa!!
2.GAHUNDA YA GIRINKA: Hano abaturage bagenda bahererekanya inka za kijyambere ariko nta bushobozi na buke baba bafite bwo kuzorora uko bikwiye. Izi nka zikenera ubwatsi n'abavuzi bo kuzitaho. Ubwatsi bwahingwa he kandi umuturage yarambuwe amsambu ye na Leta? Izi nka rero inyinshi zirapfa izindi zigatanga umusaruro muke. Birababaje.
Nk’uko umuryango mpuzamahanga witwa Global Hunger Index wabitangaje muri rapport yawo yasohotse mu Ukwakira 2012 (Klaus von Grebmer et all, THE GLOBAL HUNGER INDEX, the challenge of hunger: Ensuring sustainable food security under land, water and energy stresses; Bonn / Washington, DC / Dublin, October 2012), ishyirwa nabi mu bikorwa ry'izi gahunda zombi tuvuze haruguru ni zo zabaye intandaro cyangwa nyirabayazana y'inzara ubu iri guca ibintu mu Rwanda.
Si ibyo gusa kandi kuko amazi meza no gutuzwa heza intera biriho mu Rwanda muri iyi myaka 20 tumaranye n'ishyaka rutwitsi rya FPR-KAGAME, iyo ubigereranije n'ibyari byarateganijwe uhita ubona ko imibereho myiza y'umunyarwanda igana mu Rwabayanga. Nyamara kubera kwa “gutekinika” perezida Kagame ahoza mu kanwa, raporo baha abaterankunga berekana ko nta kibazo gihari.
Ubuvuzi, Ubwishingizi n'Ubwiteganyirize
Nk'uko no muzindi nzego byagiye bigenda, mu buvuzi naho FPR yaranzwe no kuzana gahunda nshya ariko ntiyite ku mishyirirwe mu bikorwa kwayo. Ibigo by'ubwishingizi n'ubwisungane byavutse ku bwinshi, ibyigenga n'ibya leta, ariko icyagaragaye muri byose ni uko ibi bigo byagiye bireba cyane inyungu zabyo kuruta iz'abanyamuryango. Imyaka ibaye 20 mu Rwanda nta bitaro bishyashya byubatswe (uretse isanwa ry'ibyahozeho mbere ya 1994). Ko abaturage bari miliyoni 7 muri 1994, ubu bakaba bageze kuri miliyoni hafi 12, ni gute leta none yita ku mibereho myiza yabo, yaba itarigeze iteganya kongera umubare w'ibitaro? Emwe n'ibigo nderabuzima byubatswe ni nyirarureshwa. Hashyizweho za MITIWELI, RAMA, CSR, ariko kubera ya gahunda nyamukuru ya FPR-KAGAME yo GUSAHURA, ibi bigo ntibyigeze biha umuturage servisi nziza. Muti gute?
-Kuberako RAMA na CSR byari bimaze kwigwizaho amafaranga menshi, FPR-KAGAME yarabihuje ibigira ikigo kimwe ikita RSSB, kandi mu byukuri bigaragara ko bidahuje inshingano. Yarabihuje, ikuraho amazina yabyo igamije kurigisa imitungo ya mbere kandi nihagira umuturage uzashaka kuzagira icyo abaza, azabura ibimenyetso kuko byarigishijwe muri uko guhuza ibyo bigo byombi.
-MITIWELI yatangiye ari ubuntu birananirana, bayishyira ku Frs 1000 birananirana, bashyira ku Frs 3000 na za categories birananirana, none ubu bageze aho bagutwara ibyo utunze mu nzu kandi n'ubundi byaranze. Servisi ya Mitiweli niyo yerekana neza ko FPR-KAGAME ikora macuri: iyo habuze ubushobozi ni bwo ipandisha imisanzu, aho yakayimanuye! Ubuvuzi na servisi bitangwa muri mitiweli ntibihagije kuko abarwayi boherezwa kwigurira imiti mu mafarumasi. Ayo mafarumasi kandi amenshi akorera FPR (Ibyo ni ibintu bizwi n'abaturage bagomba kumenya).
UMWANZURO
Imibereho myiza ntabwo ijyana no gukoresha imbunda, ikinyoma, gushimuta abantu no gushoza intambara z'urudaca hagamijwe gusahura no kwendereza abaturanyi. Ese dukomeje guceceka twazaraga iki abazadukomokaho? FPR-KAGAME irasahura ikagera naho isahura n'ibyagatunze abaturage bayo, ikimakaza gukorera mu kajagari ngo hato batazayitahura. FPR igomba kuzishyura abakozi bose ikigo CSR kizaba kitarishyuye, kuko umuturage yigomwe udufaranga twe yakoreye ngo tuzamurengere mu zabukuru. Amazina yahinduka atahinduka, Leta ntiyagombye kuberaho kwambura abaturage bayo.
FPR-Kagame yagombye guterwa isoni no kuririmba intsinzi ku nshuro ya 20, mu gihe umubare munini cyane w’abaturage ugizwe n’abicwa n’inzara, ntibavurwe, n’abana babo ntibige uko bikwiye. Ni ngombwa ko abanyarwanda b'ingeri zose bahagurukira kurwanya ubutegetsi bwa FPR, hagamijwe impinduka yazahura igihugu cyacu bidatinze, ari mu rwego rw’uburenganzira bw’abagituye, ari no mu rw’imibereho yabo.
Abaharanira iyo mpinduka bagomba gutahiriza umugozi umwe, nk’uko impuzamashyaka CPC yabyiyemeje, ubu ikaba iri kugenda irushaho kugirirwa ikizere n’abanyarwanda n’inshuti z’u Rwanda. Iyo mpuzamashyaka ni iyo gushyigikirwa mu buryo bwose, kugira ngo ironke ubushobozi buhagije bwo guhashya FPR – Kagame mu maguru mashya, no kugeza u Rwanda ku butegetsi bushya buzabanisha abanyarwanda mu bumwe no mu mahoro arambye, bityo abanyagihugu baziruhutse, biyondore mu bukungu no mu mibereho yabo, nyuma y’iyi myaka 20 FPR imaze ibica urubozo…
By’umwihariko, Abanyamashyaka mwese nimumenyeko umwanzi w'u Rwanda ari utifuriza abanyarwanda imibereho myiza, kandi ko ari ushyiraho gahunda zo guhuma isi yose amaso ubundi akanyuranya nazo nkana: uwo nta wundi ni FPR. Murahamagarirwa rero kwihutisha urugamba rwo kugoboka igihugu. Inzira ni CPC kandi imiryango irakinguye, cyono nimutabare abanyarwanda inzira zikigendwa !
BIRACYAZA.
Vincent UWINEZA
Commissaire RDI Afrique Australe


c: text/html

text:
Iki gikorwa cyatangiye ku wa Mbere tariki ya 14 Ugushyingo 2016, ubuyobozi bw’aka Karere ka Nyarugenge n’amatsinda y’abakozi ba RRA, gitangirizwa mu Murenge wa Kimisagara.
Muri ubu bukangurambaga, abacuruzi bari kwigishwa ibijyanye n’imisoro, birimo kubahiriza igihe ntarengwa cyo gusora, kubakangurira ko buri muturage yandikisha ibyo akora no kubashishikariza kwishyura ibirarane by’imisoro bafite.
Ubuyobozi bw’Akarere ka Nyarugenge buvuga ko bwitabaje abakuru b’imidugudu kugira ngo bajye babaha amakuru ajyanye n’ubukode bw’inzu zicururizwamo mu midugudu bayobora cyane ko aribo baba bazi buri mucuruzi ukorera mu gace kabo.
Umunyamabanga Nshingwabikorwa w’agateganyo w’Akarere ka Nyarugenge, Musafiri Léonidas, yagize ati “ Ngira ngo n’ubusanzwe abakuru b’imidugudu bagiye badufasha muri byinshi, rero baba bazi abacuruzi bakorera mu gace bayobora, amafaranga bishyura, kurusha ubuyobozi bw’akarere na RRA. Urugero nabaha nko ku bukode bw’inzu nibo baba bayazi neza kuko baba bazi n’abacuruzi bayakoreramo kurusha ubuyobozi bwose.”
Yongeyeho ko bahisemo gufata uyu mwanzuro wo gukorana n’abakuru b’imidugugu nyuma y’uko basanze mu bubiko bw’amakuru y’umwaka wa 2015 hari abaturage batatanze imisoro kandi bari ku rutonde rw’abagomba kwishyura.
Yakomeje avuga ko Ubuyobozi bw’Akarere ka Nyarugenge bwihaye intego yo gufata imisoro itatu irimo iy’ubukode bw’inzu, amahoro y’isuku n’amahoro ku bukode bw’ibibanza kuko 70% by’imisoro yinjira mu Karere ka Nyarugenge aturuka muri iyo misoro.
Uyu muyobozi yanagaragaje ko biteze ko gukorana n’abakuru b’imidugudu bizatuma mu ngengo y’imari y’umwaka wa 2017, Akarere ka Nyarugenge kazinjiza imisoro irenga miliyari umunani z’amafaranga y’u Rwanda.
Umukuru w’umudugudu wa Gakaraza wo mu Murenge wa Kimisagara, Mukabihogo yavuze ko bishimiye iki gikorwa kuko bizatuma na bo ubwabo bagira umwete wo kumenya abacuruzi bakorera mu midugudu bayobora.
Yagize ati “ Bizadufasha rwose kuko hari n’igihe wabonaga umucuruzi mu mudugudu uyoboye ntumwiteho ukumva ko bitakureba; ariko ubu bigiye kujya bituma tumenya amafaranga basorera inzu bakoreramo n’amazina yabo no kumenya niba barasoze cyangwa batarabikoze kuko imisoro ari yo ituma igihugu cyacu gitera imbere.”
Biteganyijwe ko iki gikorwa cy’ubukangurambaga ku myinjirize y’imisoro n’amahoro ku nzego z’ibanze kizakomereza mu yindi mirenge yose 10 igize Akarere ka Nyarugenge.

robotstxt: allowed

filter: keep


text:
utazongera kwita aba bantu amazina yabo,ahubwo jya ubita gutya
1.umu convayeri jya umwita pilot
2.umuyede jya umwita engeneer
3.umuforomo jya umwita doctor
4.umukarani ngufu jya umwita boss
5.indaya ishaje jya uyita umubebe
6.umushumba w'inka jya umwita umukonyine(abantu batunze ubushyo bw'inka)
7.umukozi womurugo jya umwita mabuja cg databuja
8.umuntu ucuruza ikarito umwite umuherwe,nibiba ngombwa wongereho rujugiro
9.umwarimu wa gardienne umwite professor cg lecturer
10.inkeragutabara uyite afande
11...maze urebe ngo abantu bazagukunda kahave!
Care igezweho
utazongera kwita aba bantu amazina yabo,ahubwo jya ubita gutya


text:
Uyu musozi wahawe akazina ka ‘NDABIRAMBIWE’ uherereye mu karere ka Musanze mu ntara y’amajyaruguru.
Uyu musozi wahawe akazina ka ‘NDABIRAMBIWE’ uherereye mu karere ka Musanze mu ntara y’amajyaruguru.
Abaturage bavuga ko bajya kuhasengera ibibazo byabo bigakemuka.
Kugira ngo ugereyo uturutse mu mujyi wa Musanze, ni urugendo rw’iminota hagati ya 30 na 20 kuri moto.
- Agasozi ka Ndabirambiwe ngo karuhuye benshi
Mu buhamya bwa bamwe muri bo hari abivugira ko baje kuhasengera bafite ibibazo ariko bahava bigahita bikemuka.
Si abaza gusengera ku musozi wa NDABIRAMBIWE bonyine bataha cg ibibazo bari bafite bigakemuka kuko n’abatuturiye uyu musozi bivugira ko imigisha y’abaza kuhasengera ibageraho.
Inkomoko y’izina ryahawe Umusozi wa NDABIRAMBIWE, ihuzwa n’uburyo abajya kuwusengeraho bitwara kuko mu ntangiriro bawuzamukaga bikoreye ibuye rishushanya ibyaha cg ibibazo uwugiyeho aba agiye gutura Imana.
N’ubwo nta buyobozi bwite bugenzura uyu musozi ku buryo bwatanga amakuru ntakuka y’abawuzaho, hari abaturage batubwiye ko kuva mu 2009 abaturaga batangira kuza kuhasengera, abahaza bagenda biyongera, cyokora biragoye kumenya umubare w’abamaze kuza kuwusengeraho.
Nkindi Alpha
Ibitekerezo
Umuntuwese.ndamukangurira.kwihana.kukoYesu.Agiyekuza.bidatinze Kanda hano umusubize
mushakashake uwiteka bigishoboka kuko abonwa,ukiranirwa wese nareke ingeso ze. "numwami wabose kandi abera hose icyarimwe ariko abamushakana umwete nibo bamubona" Kanda hano umusubize
Ariko kuki abantu bamaze kwibagirwa ko Imana ibera ahantu hose icyarimwe? Kanda hano umusubize
Imana Iberaho ,kuberako Yesu Yavuzeko Azasenga Se Bamusenga Mukuri Ndetse No Mumwuka, Aho waba Urihose Wasenga. Kanda hano umusubize
Imana Iberaho ,kuberako Yesu Yavuzeko Azasenga Se Bamusenga Mukuri Ndetse No Mumwuka, Aho waba Urihose Wasenga. Kanda hano umusubize
Imana Iberaho ,kuberako Yesu Yavuzeko Azasenga Se Bamusenga Mukuri Ndetse No Mumwuka, Aho waba Urihose Wasenga. Kanda hano umusubize


text:
Burera: Abana b’abanyeshuri barashishikarizwa kwizigamira bakiri bato
Abana biga mu mashuri abanza bo mu karere ka Burera barashishikarizwa gutangira kwizigamira bakiri bato kugira ngo bategure ejo hazaza habo, baharanira kwigira, bityo baruhure ababyeyi babo.
tariki ya 30/10/2013 nibwo abana b’abanyeshuri biga mu mashuri abanza, mu gace kegereye ikirunga cya Muhabura, mu karere ka Burera, bashishikarijwe kwizigamira, aho abatangiye kwizigamira banahawe ibihembo birimo ibikoresho by’ishuri.
Koperative yo kuzigama ndetse no kuguriza, izwi ku izina rya CLECAM Bukamba, n’abafatantabikorwa bayo batandukanye, nibo bahuje abo bana b’abanyeshuri, barimo benshi batangiye kwizigamira muri iyo koperative.
Mukantagara Madeleine, umukozi w’umushinga wo mu Budage witwa SBFIC w’umufatanyabikorwa wa CLECAM Bukamba, mu gushishikariza abana kwizigamira bakiri bato, avuga ko iyo umwana yizigamiye akiri muto bimufasha mu myigire ye.
Akomeza avuga ko mu gihe umwana yize akarangiza amashuri abanza maze ababyeyi be bakabura amafaranga yo kumurihira amashuri yisumbuye atagira ikibazo igihe yatangiye kwizigamira akiri muto.
Agira ati “Wowe niba ugeze mu gihe cyo gukenera amafaranga y’ishuri, ukaba ubona iwanyu badashobora kuyakurihira, uri umunyamuryango kuva cyera (yarizigamiye), jya muri iyi CLECAM usabemo inguzanyo, uherekejwe n’umubyeyi wawe, bakurihire ishuri. Niyo ntego ikomeye dushaka kugeraho, tubatoza kuzigama, mukiri batoya.”
Mukantagara akomeza avuga ko kwizigamira umuntu akiri muto bifasha no mu bundi buzima butari ubw’ishuri. Ngo n’iyo umuntu arangije amashuri yisumbuye ashaka gutangira ubundi buzima amafaranga yizigamiye aramufasha mu gutangiza imishinga itandukanye.
Agira ati “Ejo bundi uzarangiza n’ayo mashuri tuvuga ngo ni segonderi cyangwa se uzarangiza 9YBE, igihe uzaba urangije, ukaba ntacyo wazigamye, bizakugora gutangira ubuzima. Ariko niba warazigamye…kora umushinga uze hano muri CLECAM…(ubegere uti) mwanguriza udufaranga nkagura imashini?…mwanguriza udufaranga nkajya kubaza?…”
Akomeza avuga ko intego bafite ari iyo gutuma umwana urangije amashuri yisumbuye atabura icyo akora ngo abe yakwishora mu ngeso mbi zo kunywa ibiyobyabwenge cyangwa se izindi ngeso zitazagira icyo zimugezaho.
Abana barizigamira, ababyeyi bakabyungukiramo
Abana biga mu mashuri abanza ntibakwishoboza gutangira kwizigamira mu bigo by’imari. Niyo mpamvu ababyeyi b’abo bana nabo bashishikarizwa gufasha abana babo kwizigamira babaha amafaranga make n’intangiriro.
Matabaro Théogène, perezida wa CLECAM Bukamba, avuga ko gutoza abana kwizigamira bakiri bato bituma ababyeyi babyungukiramo kuko amafaranga abo bana baba barizigamiye abagoboka mu gihe ababyeyi bahuye n’ibibazo byinshi bibasaba amafaranga.
Agira ati “Ababyeyi hari igihe dushobora gutungurwa n’ibintu byinshi. Kandi bikazira rimwe. Kandi bikaza byose bisaba amafaranga…mugira ngo uwo mutwaro muzawushobora niba mutigishije, mutazanye abana banyu hano ngo batangire bizigamire!”
Akomeza abwira ababyeyi ko nabo bagomba gufata iya mbere bakizigamira kugira ngo abana babo babarebereho bityo nabo bizigamire.
Bamwe mu bana b’abanyeshuri bizigamiye bavuga ko batangiye kubona akamaro. Sibomana Patrick, umwe muri abo bana, avuga ko yatangiye kwizigamira hakiri kare ngo kuburyo yaguze ihene ubu akaba ayoroye. Kuba yarizigamiye akiri muto ngo hari icyo arusha abana bagenzi be batarabikora.
Agira ati “Jye nzi icyo mfite hano (ku kigo cy’imari), bo (abandi bana batarizigamira) ko nta n’ikintu bafite, jye udufaranga mbonye ngomba kutuzana.”
Abo bana b’abanyeshuri batangiye kwizigamira bakiri bato basabwa gushishikariza n’abandi bana kwizigamira. Banashyiriweho igihembo cyizahabwa abana bazashishikariza abandi benshi nabo bagatangira kwizigamira.
Abo bana kandi bibutswa ko igihe cyose babonye amafaranga: baba bayahawe n’ababyeyi cyangwa se bayakuye mu bundi bucuruzi bakora, bagomba guhita bajya kuyabitsa aho guhita bayarya.
Gahunda yo gushishikariza abana b’abanyeshuri kwizigamira bakiri bato izagira akamaro gakomeye haba ku babyeyi ndetse n’abanyeshuri dore ko no muri iki gihe ababyeyi bagiye kuzajya bagira uruhare mu kurihira abana babo muri za kaminuza.


text:
Urwenya-Iby'Umugore wa Samandara
Iby'Umugore wa Samandara
Umugore wa Samandara yakekaga ko Samandara ajya amuca inyuma nijoro akigira kuryamana n'umukozi wabo. Maze uwo mugore abwira umukozi mwibanga ati "ba ugiye iwanyu umare yo iminsi itatu, kandi ntugire undi muntu wa hano ubibwira ko utashye." umukozi arataha.
ubwo nijoro Samandara n'umugore we baryamye, Samandara abwira umugore we nkibìsanzwe ati "reka mbe nigiriye kuba ndeba umupira muri salon" umugore aramubwira ati "genda." Akimara kugenda, umugore nawe ahita abyuka ajya muri cya cyumba cy'umukozi buhoro buhoro, akuramo imyenda yose ubundi azimya itara aryama kuri icyo gitanda cy'umukozi. Hashize akanya yumva umugabo arinjiye ahita aza ku gitanda ntano
kuzuyaza cg kumubaza ijambo na rimwe ahita atangira bararyamanaaa.... Arangije, wa mugore ahita amubaza ati "hano niho uba urimo kurebera
umupira se??" maze wa mugabo wari umuzamu wabo aba aramusubije ati "mabuja munyihanganire sinarinzi ko ari mwebwe!!"
Shyiraho Igitekerezo!
Subscribe to: Post Comments (Atom)


text:
Abantu bakora isiganwa ntibiruka mu mihanda myiza gusa. Mu nzira banyura mu gihe cy’isiganwa hari aho usanga bahura n’ibibazo byinshi birimo nko guta umuhanda bakayoba, cyangwa imikuku iba ishobora gutuma basitara ntibababashe gukomeza urugendo neza nk’uko baba babyifuzaga. N’ubuzima rero, ni nk’inzira yuzuyemo ibibazo, amakuba, n’ibindi biba bishobora kubuza umuntu gukomeza urugendo rugana aheza yifuza kugera.
Inkuta 3 ushobora guhura nazo mu nzira y’ubuzima zikakuzitira mu rugendo rugana ku buzima bw’iteka:
1) Kutababarira:
“Ariko nimutababarira abandi, So wo mu ijuru na we ntazabababarira ibyaha byanyu.” Mariko 11:26 Umuntu naguhemukira ujye umureka maze usenge: “Data, ndamubabariye nk’uko nanjye wambabariye”. Iyo ushatse kwihorera, uba wiyibagije nkana ubuntu Imana yakugiriye. Wishaka kwiha gukora imirimo yagakozwe n’Imana kuko ari yo yonyine yo gucira umuntu urubanza rukwiye kandi ruboneye. Nuhura n’ibihe nk’ibyo byo gusuzugurwa, gutukwa, cyangwa n’ubundi buhemu ubwo ari bwo bwose, jya wituriza maze ubyereke Imana kuko ari yo izi icyo gukora gikwiye.
2) Inshuti mbi:
Pawulo yaravuze ngo: “Ntimuyobe, kwifatanya n’ababi konona ingeso nziza.” 1 Abakolinto 15:33. Mu muhanda w’ubuzima bwanyu, mugomba guhitamo inshuti nziza zizabaherekeza mu rugendo rwanyu murimo rw’ubuzima. Mu guhitamo inshuti, mujye mureba abafite indangagaciro nyazo zikwiye umukristo. Mutekereze byimbitse ku mpamvu yateye Imana kubarema maze bibongerere inkomezi mu mitima yanyu.
3) Umutima udafata icyemezo:
Intumwa Pawulo yanditse ivuga ngo: “Bene Data, sinibwira yuko maze kugifata, ariko kimwe cyo nibagirwa ibiri inyuma, ngasingira ibiri imbere. Ndamaranira kugera aho dutanguranwa, ngo mpabwe ingororano zo guhamagara kw’Imana muri Kristo Yesu kwavuye mu ijuru.” Umutima ubasha gufata icyemezo gikwiye, ugira inyungu ikomeye yo kugendererwa na Mwuka Wera. Haranira gufata ibyemezo byiza kandi bikwiye.
Ubuzima bwanyu ntimuburangirize mu kwishakira inyungu zanyu bwite gusa. Mwibande ku byabafasha kugera aho musiganirwa mu gihugu cyo mu ijuru. Haranira kudahura n’izo nkuta urushaho gukora iby’ijambo ry’Imana ridusaba.


text:
Twirinde kumenyera iby’Imana ahubwo tuzirikane guhamagarwa kwacu
Muzirikane guhamagarwa kwanyu bene Data, yuko ab’ubwenge bw’abantu bahamagawe atari benshi, n’abakomeye bahamagawe atari benshi, n’imfura zahamagawe atari nyinshi. 1 Abakorinto 1:26
Iyo umuntu agikizwa akenshi aba afite umwete mwinshi wo kubaha Imana no kuyikorera, afata umwanya uhagije wo gusenga, afite gutinya Imana kwinshi, gukora icyaha abibona nk’ibintu bidasanzwe, mbese yumva ashikamye mu bintu by’Imana. Akenshi ibi nibyo bituma yumva kugwa no gukora ikintu Imana idashaka ari ibintu bidasanzwe bikamutera guhora aca bugufi kuko yumva atifuza na gake kubabaza Imana yamuhamagaye.
Biba ikibazo iyo abimazemo igihe hakazamo ikintu kimeze nko kubimenyera kandi buriya ibintu by’Imana nta mpamvu n’imwe ihari yo kubimenyera kuko bikwiye guhora ari bishya mu mitima yacu.
Amagambo twasomye haruguru ni Pawulo arimo kubwira Abakorinto, arabihanangiriza, ati mugihamagarwa hari ukuntu Imana yashimye ko muza mumeze, hari ibyo yabahamagaranye, hari aho yabahamagariye, hari n’impamvu yabahamagaye muri ubwo buryo, none bite ko mushaka kugenda uko mwiboneye, oya ntibikwiye ahubwo muzirikane guhamagarwa kwanyu bene Data.
Nibwo ababwira ati erega buriya nta nubwo abanyabwenge bahamagawe ari benshi, n’imfura si nyinshi, n’abakomeye si benshi. Ibi nabyo bikwiye gutuma urushaho guha agaciro agakiza Imana yaguhaye kuko yaragutoranyije.
Bibiliya iravuga ngo Imana yashimye gutoranya abaswa, abanyantege nke, mbese ibyoroheje kandi ibikomeye bihari. 1 Abakorinto 1:27
Kuzirikana ko umuhamagaro w’Imana ari ubuntu twagiriwe nabyo bikwiye gutuma tutabimenyera ahubwo tukabiha agaciro tukaguma ku rufatiro ari rwo Kristo.
Umuririmbyi yaravuze ngo mu Magana menshi y’abanyabyaha, yantoranijemo ngo mbe inshuti ye, Haleluya, aravuga ngo narabohowe ndamuririmbira zaburi nyinshi mu mutima wanjye.
Iyo mbona ukuntu abantu bagenda babyoroshye bafata ibintu by’Imana nk’ibisanzwe binyibutsa twiga mu mashuri yisumbuye (Secondaire), iyo wahageraga bakwitaga umururu, noneho ibintu byose kubera n’igihunga n’ubwoba no kutamenyera uba ugera mu ishuri mbere, ukaryama mbere udasakuza, ukambara umwambaro w’ishuri ku gihe, ugasohoka ari uko ubonye agahushya, wubahiriza amasaha, mbese ibintu byose kuri gahunda ku buryo igihembwe kirangira amanota y’imyitwarire myiza yose uyafite, iyo havuyeho na rimwe umutima wenda kukuvamo kuko uba ugikunze kubahiriza amategeko y’ikigo.
Ibi rero ntabwo bikomeza kuko umuntu ajya kumara imyaka ibiri ibintu byose yarabimenyereye, asigaye yiryamira abandi bari kwiga, akicara abandi bari mu mirimo, kuburyo banamukuraho amanota akumva ntacyo bimubwiye. Iyi sura ituruka he? Iva mu kamenyero kuko ageraho akabyumva nk’ibisanzwe.
Ibi bijya gusa n’ibibera mu nzu y’Imana, iyo urebye agashyuhirane k’umuntu ugikizwa, uburyo agerera mu nzu y’Imana ku gihe, akitabira gahunda zose, ataboneka akamenyesha, yakora icyaha agahagarika umutima kugeza yihannye, ahora ahindira umushyitsi munsi y’ukuboko gukomeye kw’Imana. Ariko abimaramo igihe guhamagarwa kwe kukamera nk’uko bafunguje amazi agasigara ku mateka, ntacyo agitinya ahubwo ubona atagifata agakiza nk’impano ikomeye Imana yamuhaye.
Hari n’ababyitiranya no gukura mu gakiza, ariko benedata gukura kose kutarimo gushakashaka ibyo Umwami Imana ashaka nta gukura kurimo ahubwo ni ukukwingira. Niba ibyo wita gukura ari ibituma umenyera Imana atari ibituma waguka ngo urusheho kunezeza Imana, utakiruhanya n’Umwuka, ntacyo bimaze. Imana idutabare.
Nshuti ndakwifuriza kuzirikana guhamagarwa kwawe ngo Imana igukomeza kandi wirinde kumenyera ibintu by’Imana kuko ihorana udushya kandi urusheho guha agaciro agakiza yaguhayemo impano kuko abahamagawe atari abakomeye. Imana iguhe umugisha. Amen


text:
Urwenya:Iteganyagihe ry'Urukundo
Iteganyagihe ry'Urukundo
Kubera ikirere cy' imitima y'ubu iri mu gihirahiro kirangwa n'ibicu by' ubukene, kwikunda , no
gukunda iby' isi bizatanga imvura y'amahindu izasenya ingo nyinshi cyane cyane izubatswe vuba ndetse n' inkundo zidafashije , kandi imiyaga y'abafpubuzi izava I Kigali ikwire no
mu gihungu hose; imyuzure ikomeye ya ba sugar dady izibanda ahari udukumi duto cyane hafi y'ibigo byamashuri izatera inkangu mu mitima y'abahungu badafite inoti. Naho urubura rukaze rwa ba sugar mummy ruzatera ubukonje buri ku gipimo cya degre celsius 15 munsi
ya zeru mu mitima y'abajeune bararikiye ifaranga musabwe kwitwararika ibibihe bitari byiza nagato mukitwaza umutaka w'isengesho na kabando ko kureka ibyaha kabarinda ubunyerere
Shyiraho Igitekerezo!
Subscribe to: Post Comments (Atom)


text:
ESE NUNGUKA IKI IYO NDIYE UMUCERI ?
Burya ni byiza kumenya ibyo wunguye umubiri mu byo uriye nk’ uko ari byiza ko umucuruzi amenya ibyo yungutse igihe yaranguye ngo atavaho akagwa mu gihombo kitagaruzwa ntabimenye!
Umuceri nk’ ikiribwa cyo mu bwoko bw’ ibinyampeke(cereal) gihingwa henshi kandi gikunzwe cyane n’ abantu b’ ingeri zose ku isi. Buri mwaka umusaruro wacyo ku isi ugera kuri toni miliyoni 500. Iki kiribwa kikaba gikunze guhingwa cyane mu bihugu by’ uburasirazuba bw’ isi nk’ ubushinwa, ubuhinde, indoneziya, n’ ahandi…... Nk’ uko bigaragazwa n’ inzobore (specialist) mu kubaga urwungano ngogozi (churirgie de l’ appareil digestif) Dr. George Pamplona Roger mu gitabo cye yise health food, yagaragaje ko umuceri ari kimwe mu biribwa byunganira abazahajwe n’ indwara y’ impiswi. Ibindi byunganira umurwayi w’ impiswi ni nka pomme ndetse na yaourt.
Ibanga umuceri ufite mu kuvura impiswi
Umuceri worohera igogora (digestible), kandi ugasana akarandaryi (muqueuse) ko mu mara kaba kangirijwe n’ uburwayi butera impiswi, bityo bikabuza amaraso gukomeza kuza ahari ikibazo (action astringente). Ikindi ni uko umuceri utagira ibyitwa gliadine(gluten) biboneka mu ngano bishobora gutuma umuntu uziriye arwara impiswi itewe na coeliaque. Aha umurwayi akoresha amazi yawo akongeramo akunyu gake ndetse n’ ikiyiko cy’ umutobe w’ indimu.
Ibindi twunguka mu muceri
Utera imbaraga kuko mu magarama 100 uduha ingufu zingana na 1508 kJ
Uturinda indwara y’ umuvuduko w’ ikirenga izwi nka hypertention kuberako ukennye
ku umunyu witwa sodiyumu.
Umuceri ugabanya urugimubu mu mubiri bitewe n’ ibikatsi ugira cyane cyane iyo
utanyujijwe mu nganda ngo ukoborwe.
Wongerera umubiri imyunyungugu ikenewe ku rugero rwiza iyo umubiri wayitakarije mu burwayi bw’ impiswi.
Aho byavuye:
Santé par les aliments page 212
Martha@agakiza.org


text:
Ibikoresho
Epinards kg 1
Amavuta y’ibihwagari ibiyiko 4
Inyama z’imvange ½ kg
Ibitunguru 2
Inyanya 3
Cube maggi 3
Uko bikorwa :
Ronga epinard n’inyama neza uzikate
Shyira inyama mu mavuta ari ku ziko zimaremo iminota 15 ku buryo ubona ko zahinduye ibara
Kata inyanya n’ igitunguru ubivange na epinard usuke muri za nyama ariko ntushyiremo amazi kuko epinard n’inyanya byizanira amazi, ubicanire mu minota 5
Ongeramo cube maggi upfundikire bimareho isaha ariko ushyiremo umuriro muke cyane
Iyo sosi wayirisha umuceri.
Imyororokere
Isosi ya epinard zirimo inyama
Ibikoresho
Labels: guteka, ifunguro ribanza, igikoni


text:
Mu kiganiro kirambuye the ben yavuze ko yishimiye kugaruka mu Rwanda ngo byamushimishije cyane ndetse anavuga ko abayeho neza muri America.ni mu kiganiro n’abanyamakuru cyabaye mu saha ya saa kumi z’igicamunsi cyabereye muri hotel villa portofino i Nyarutarama.
Umunyamakuru kwizera richard yamubajije ku muziki wo mu Rwanda uko awubona maze avuga ko ugeze ahantu heza cyane.Mbere yuko akomeza ijambo yabanje gushimira abantu bagiye bamufasha muri muzika ndetse anavuga ko bamuzi cyera atangira muzika ye ati:”ndashimira Lil Pac,Vd Frank hamwe na K john” yakomeje agira ati:”baramfashije cyane ndabyemera barananzi cyane ku buryo ari bamwe mu bantu ngomba gushimira byimaze yo“.
Ikibazo cyari gikomeye cyane cyabajijwe the ben niba inzandiko zamutwaye nka passeport de service niba yarazisubije kuko amategeko abitegeka,yemeye ko yazisubije nta kibazo afitanye na leta.Ati:”hano ni iwacu sinzi niba nafatwa nkutari umunyagihugu“.
Ariko the ben bakimubazwa iki kibazo yagize ubwoba kuko yasubizaga afite ubwoba bwinshi kuri icyo kibazo kuruta uko yasubizaga ibyabanje ameze.Ibibazo byakomeje kuba byinshi cyane bamubaza niba yishimiye ko azaririmbana na bruce melody hamwe na yvan buravan ndetse na charly na Nina ntakabuza yavuze ko byamushimishije gusa atungurwa no kubona abo yari asanzwe azi batazitabira kino gitaramo ati:”abo narinzi byantunguye ko ntababonyemo nka Tom Closs na dream Boys n’abandi..”.
Ikindi cyatangaje abantu ni uko ikiganiro cyose cyakozwe mu kinyarwanda ntabwo byari bimeze nk’ibindi dusanzwe tujyamo usanga bakoresha icyongereza n’izindi ndimi z’amahanga Ariko abanyamakuru bari benshi cyane kandi ntawe baniganye ijambo dre ko buri wese warufite ikibazo yakibajije.
The ben yabajijwe niba afite ubwenegihugu bw’Amerika abigira ibanga.ibi byatumye abanyamakuru babigiraho ikibazo bamwe bemeje ko nta passeport y’Amekica afite bitewe nuko atabyemeye ikindi afite passeport yabihamya imbere.
Vd frank yabajije the ben niba yarabonye umukunzi maze arabihakana avuga ko atarabona umukunzi kandi umukobwa mwiza umuhabwa n’Uwiteka.
Twabibutsa ko mbere y’igitaramo giteganyijwe kuri tariki ya 1 mutarama 2017 hazabanza kuba viber party izahuza the ben na bruce melody ndetse na charly Na Nina bizaba tariki 31.12.2016 mbere yuko igitaramo nyirizina kiba.
Posted by Janvier Romeo kuri Rwandapaparazzi.rw Kigali
58,240 total views, 20 views today


text:
Nk’abigishwa be, tugomba gukomeza ibyo Yesu yatangiye. Yesu ntaduhamagarira kumusanga gusa, adusaba no kugenda mu izina rye. Umurimo w’ubutumwa wahawe ni uw’igiciro cyinshi ku buryo Yesu yabisubiyemo inshuro eshanu (5), mu buryo butane (5) butandukanye, mu bitabo bitanu (5) bitandukanye muri Bibiliya. Ni nk’aho yashatse kuvuga ngo “ndashaka koi bi mubyumva neza!”
Uzasome witonze izo nshuro 5 Yesu yatanze iyo nshingano uzahita umenya ibigize umurimo wo gukizwa ubutumwa wahawe-igihe cyo kuwukora, aho kuwukora, impamvu ugoma kuwukora, n’uburyo bwo kuwukora. Mu nshingano iruta izindi Yesu yagize ati: “Mujye mu bantu bo mu mahanga yose mubahindure abigishwa bajye. Mubabatize mu izina rya Data wa twese, Umwana n’Umwuka Wera, kandi mubigishe gukora ibyo nababwiye byose (Matayo 28:19).” Iyi nshingano yahawe buri wese wizeye Yesu, ntabwo ari abapasitori n’abamisiyoneli gusa. Iyo ni inshingano yawe wahawe na Yesu, ntabwo ari umurimo ushobora gukora igihe ubishatse.
Rick Warren


text:
Byose abikora neza. Ev. KIYANGE Adda-Darlene.
Mariko 7 :37, Baratangara cyane bikabije, baravuga bati : « Byose abikoze neza : azibura ibipfamatwi kandi akavugisha ibiragi. »
Umuryango wari ufite ikibazo cy’umuntu wabo wari ufite ubumuga bwo kutumva ndetse no kudedemanga. Bamaze kumenya ko Yesu ari aho hafi, baramuzana ngo Yesu amukoreho. Bigaragara ko bari bizeye ko namukoraho arahita akira, ariko igitangaje ntabwo Yesu yabikoze nkuko babitekerezaga ngo amushyireho ikiganza, ahubwo yakoze ibitandukanye. Yamujyanye ku ruhande aramwihererana amushyira intoki mu matwi, acira amacandwe amukoza ku rurimi, ararama areba mw’ijuru, asuhuza umutima aramubwira ati :Zibuka uwari ikiragi aravuga, baratangara cyane bati byose abikora neza.
Birashoboka ko hari ibyo usengera ukabona biratinda, ukabona byabaye nk’ibitumvikana ndetse n’Imana ukayibura noneho ukabura uruvugiro ukumirwa gusa. Hakabaho uguceceka kudasanzwe kubyawe. Abantu bati ni ugusenga uti gusenga narasenze ubu ndacecetse gusa. Ariko, hari icyo ukwiye kwibuka, ni uko Imana ibikora neza. Nawe birashoboka ko wari uzi ko Yesu azaza agashyiraho ikiganza gusa bikaba birarangiye ariko birashoboka ko atashyiraho ikiganza gusa, ahubwo wasanga ibyawe bisaba byinshi : kukwihererana ahatari abantu, gushyira intoki ahantu runaka , gucira agakoza ku rurimi, kurarama akareba mw’ijuru, gusuhuza umutima, gutegeka akoresheje ijambo, n’ibindi. Iyo nzira ni ndende gusa icyo ukwiye kumenya ni kimwe, ni uko byose abikora neza, abikora neza.
None muntu w’Imana nagira ngo nguhumurize, yavuze ko atazadusiga nk’impfubyi. Nubwo wowe ubona ko bitinze, ntakererwa kandi ntananirwa. Ukwiye gushima aho agejeje akora. Kuba utazi ko hari icyo ari gukora, ntibisobanura ko ntacyo ari gukora. Ihangane utegerereze mu nzira yo gukiranuka, uko byamera kose, araza kukunyuraho uramubona. Komera Yesu aragukunda, Imana iguhe umugisha.
Senga uti : « Mwami Yesu sindambiwe ngutegerereje hano muri iyi nzira iriho icyapa cyanditseho « Gukiranuka » hafi y’irembo ryitwa agakiza, niho ndi mwami ndakurindiriye ngo uze untabare. Ngwino vuba urebe uko meze unkize, mbigusabye nizeye ko uzabikora neza, amen. »
Mwene Data, umaze gusenga wizere ko Yesu yumvise ntiwongere gushidikanya, wizere Imana iguhe ibyo umutima wawe wifuza, Amen.
Ev. KIYANGE Adda-Darlene.


text:
Yesu afite ibyo arusha abandi banyamadini- Billy Graham
Billy Graham ni umuvugabutumwa wo muri Leta Zunze Ubumwe za Amerika, akaba umwe batumye imbaga nyamwinshi y’abatuye isi bamenya ubutumwa bwiza muri iki kinyejana.
Amwe mu mateka agaragaza ko Billy Graham yaba yarabwirije hejuru ya miliyoni 210 mu bihugu 185 ku isi. Kuri ubu ni umusaza ufite imyaka 97, benshi bakaba bavuga ko igiterane ateganya kuzakora muri kamena 2017, cyaba ari cyo cya nyuma azaba agaragayemo kubera kuba mu za bukuru.
Asubiza bimwe mu bibazo by’abamukurikira Billy Graham yavuze ko Yesu atandukanye cyane n’undi muyobozi w’idini iyo ari yo yose, kuko we yaje ari Imana mu ishusho y’umuntu. Ati ‘’ Yesu ntiyari nk’undi muyobozi w’idini wese, cyangwa se undi muhanga (umufilozofe) impamvu kandi nta yindi, Bibiliya niko ivuga; yaje ari Imana mu ishusho y’umuntu.’’
Billy Graham asobanura ko igihe Yesu yavukaga, Imana yafashe umubiri wa kimuntu irawumwambika, bivuze ko ubwo yagendaga ku isi ari Imana yabanaga n’abantu. Akomeza avuga ibyo Yesu yakoze bimutandukanya cyane n’abantu cyane kua yarapfuye akanazuka.
Graham ashishikariza buri wese kureba kuri Yesu afunguye ubwenge n’umutima, nk’uko agaragara mu butumwa bwiza bwo mu isezerano rishya, aho kureba ku bantu.
Christian post.
Adolphe MITALI.


text:
Urwenya-Nyabyenda n'Umugore
Nyabyenda n'Umugore
Umugabo Nyabyenda yaratashye, nuko ageze iwe asanga mu baturanyi hari urusaku ruteye ubwoba maze abaza umugore we ati “Ariko se hano hirya ko bafite urusaku habaye iki ?" Umugore we aramubwira ati “ngo bafite za birthday party” ! umugabo arongera ati “ni
iyande se kandi ?” umugore ati “Ni iy’umwana wabo witwa Tuyuu” ! Kuko Nyabyenda yari yarabujije umugore we kubuyera mu baturanyi ngo atazaba umunyamatiku, ahita azamuka n’uburakari bwinshi ati “wabwiwe n’iki se ko ariye” ? umugore n’ubwoba bwinshi ahita asubiza
ati : “nonese ntibakomeje kuririmba ngo happy birthday Thuyuuu” ?
Shyiraho Igitekerezo!
Subscribe to: Post Comments (Atom)


text:
Ibiro by’umurenge wa Kivumu
Abaturage batuye mu Murenge wa Kivumu, Akarere ka Rutsiro baravugwaho kugira umuco wo kuguza amafaranga afite inyungu yikubye kabiri ariyo bita umusheto, uyu muco ngo ukaba umaze kubakenesha bitewe n’uko ubuze icyo yishyura bafatira bimwe mubyo atunze bihwanyije agaciro cyangwa se birusha agaciro amafaranga yagujije.
Bamwe mu baturage baganiriye na Makuruki bakomoka muri uyu Murenge wa batangaje ko ikibazo cy’Umusheto gikomeje kubakenesha kubera ko iyo babuze ayo kwishyura baza kugurisha ibyo baba bafasheho ingwate.
Umwe yagize ati: “ Tugiye gukenyuka rwose, iyo udafashe Umusheto, umugabo wawe arawufata, cyangwa umwana wawe akawufata kandi ikibazo iyo ubuze ayo kwishyura bahita bagurisha n’agahene wari ufite[…..] Nta kundi twagira ureba kwicara udafite icyo gukora ugapfa kwaka mugenzi wawe ako gafaranga[…..] hari igihe wunguka ariko kenshi turahomba.”
Undi yagize ati: “ Njye umusheto maze kuwufata kabiri gusa nahombye rimwe[….]Nari navuze ko nimpomba nzamuha ihene nari mfite kuko twayibariye dusanga byahura."
Benshi muri aba baturage kandi bavuga ko bahangayikishijwe n’uyu muco umaze gufata intera muri uyu murenge.
Uwizeyimana Josephine ahagarariye Inama y’Abagore mu Murenge wa Kivumu yavuze ko ikibazo cy’Umusheto gihari, icyakora ngo bari guharanira kubica binyuze mu bagore cyane ko ari bo bakunze gufata iyi misheto.
Yagize ati: “ Abagore bo mu Murenge wa Kivumu duhereye kuri buri Mudugudu twashyizeho amatsinda aribyo bita Ibimina. Buri mugore wo mu Mudugudu hari itsinda abarizwamo yagira ikibazo bakamuha amafaranga, aya matsinda agenda akura ashobora kuzavamo amakoperative akomeye. Ibi twabikoze kugira ngo duce umuco bagira wo kujya hanze bakaka umusheto[….]Umusheto ni kwa kundi umuntu agenda agafata amafaranga ahantu bajya ku mwaka inyungu bakamwaka inyungu yikubye kabiri.”
Umunyamabanga Nshingwabikorwa w’Umurenge wa Kivumu Bisangabagabo Sylivestre yagaragaje ko kwizigama, gutinyuka kugana ibigo by’imari iciriritse no guhanga imishinga bikiri ikibazo ku bagore aho abagore bageze kuri 55% naho abagabo bakaba bari kuri 70%.
Ubwo Minisiteri y’uburinganire n’iterambere ry’umugore (MIGEPROF) yasuraga uyu murenge wa Kivumu tariki 23 Nzeli 2016, Karekezi Alfred umukozi wa MIGEPROF yasabye aba baturage cyane cyane abagore kwitinyuka bagahanga imishinga cyane ko abagore baborohereje gufata inguzanyo bafashijwe n’ibigo by’imari nka BDF.
Mugemanyi Jean Paul
MAKURUKI.RW


text:
Gatsibo: Abatoza b’intore barasabwa kuba umusemburo w’aho batuye
Abatoza b’intore batoje abanyeshuri barangije amashuri yisumbuye, basabwe kuba umusemburo w’aho batuye n’aho bakorera kuko bagomba kuba indorerwamo y’uru rubyiruko.
Ibi ni ibyagarutsweho n’Umuyobozi w’Akarere ka Gatsibo akaba n’umutoza w’intore mukuru mu karere Gasana Richard kuri uyu wa 26 Mutarama 2016, mu muhango wo kuvuga amacumu y’intore zirangije itorero ry’abanyeshuri barangije amashuri yisumbuye.
Yagize ati:†Abatoza b’intore bakwiye kuba intangarugero mu bikorwa byose bakora aho batuye, kandi bakarangwa n’indangagaciro nyarwanda nkuko babitoza urubyiruko mu nyigisho bahabwa iyo bari mu itorero, bityo urubyiruko narwo rukabareberaho.â€
Uhagarariye itorero ku rwego rw’Akarere ka Gatsibo Umfuyisoni Bernadette, nawe yongeye kwibutsa aba batoza b’intore ko bafite inshingano zikomeye bagomba kuzuza, kugira ngo indangagaciro na kirazira birusheho gushinga imizi mu muryango Nyarwanda.
Ati:†Umuco wacu tutawusigasiye ngo tuwutoze abakiri bato waducika, niyo mpamvu dukwiye kwirinda ikibi cyose cyadusubiza mu mateka mabi yaranze Igihugu cyacu, kandi byose bizagerwaho mubigizemo uruhare.â€
Uyu muhango wo kuvuga amacumu wabereye mu murenge wa Gatsibo, ukaba waranzwe n’ibikorwa bitandukanye birimo igitaramo cy’intore, imbyino hamwe no gusinya imihigo n’ubuyobozi bw’Akarere.
Urubyiruko rurangije amashuri yisumbuye ruturuka mu mirenge itandukanye igize Akarere ka Gatsibo rwabashije kwitabira itorero, rwose hamwe rugera ku 1748, naho abatoza bakaba bari 215.
Iki gikorwa cyitabiriwe na komite nyobozi y’Akarere, inzego z’umutekano zikorera mu karere, Abanyamabanga Nshingwabikorwa b’Imirenge igize Akarere ka Gatsibo n’abatoza b’intore baturuka kuri za site 4 z’intore.


text:
Abashakashatsi bo muri Leta Zunze Ubumwe za Amerika, bagaragaje ko gukora imibonano mpuzabitsina kenshi cyane cyane ku bagabo, bifasha bikanongerera uyikora kurushaho kwizera Imana.
Aba bashakashatsi bo muri Duke University muri Carolina y’Amajyaruguru, bashyize hanze ubushakashatsi bwabo bushimangira ko uretse kuba imibonano mpuzabitsina ishobora gukora ku marangamutima, urukundo n’uturemangingo, inagira uruhare mu bijyanye no kwemera Imana cyane cyane ku bagabo.
Ubu bushakashatsi bwashyizwe ahagaragara kuri uyu wa Mbere, bugaragaza ko hari umusemburo witwa "Oxytocin" ukora cyane mu gihe cyo gukora imibonano mpuzabitsina cyane ku bagabo hanyuma ku bagore ugakora cyane mu gihe cyo kubyara no mu gihe cyo konsa.
Ubu bushakashatsi bwayobowe n’uwitwa Patty Van Cappellen bugaragaza ko uyu musemburo ushobora gufasha abagabo kugira mu ntekerezo zabo ibyiyumviro byatuma batekereza cyane ku Mana kandi bakarushaho kwizera imbaraga zayo.


text:
Uwo muhango wabereye mu kagari ka Yaramba, mu murenge wa Nyankenke, ku itariki ya 09 Ugushyingo 2016.
Ibiyobyabwenge byamenwe harimo Kanyanga, Chief Waragi, Zebra Waragi, African Gin, Urumogi, Mayirungi n’ibindi. Byamenewe imbere y’abaturage babarirwa mu magana.
Ubuyobozi bw’akarere ka Gicumbi busaba abaturage kumenya ingaruka mbi z’ibiyobyabwenge buzima bwabo n’ubukungu.
Benihirwe Charlotte, umuyobozi w’akarere ka Gicumbi ushinzwe imibereho myiza y’abaturage, yakanguriye abaturage kubyirinda yibanda ku rubyiruko kuko akenshi arirwo usanga rubyishoramo.
Spt Steven Gaga, uyobora Polisi y’igihugu mu karere ka Gicumbi yahwituriye abaturage gufatanya n’inzego z’umutekano hatangirwa amakuru ku gihe, mu rwego rwo guhangana n’abinjiza ibyo biyobyabwenge mu Rwanda.
Abaturage bahamya ko benshi muri bo bamaze kumenya ingaruka z’ibiyobyabwenge kuko hari bamwe muri bafunze bazira ku byijandikamo.
Bakomeza bavuga ko ibiyobyabwenge byose bigaragara muri ako karere bituruka muri Uganda bizanwe n’abo bita Abarembetsi, baziho kubyikorera babikuye muri icyo gihugu.
Igitabo cy’amategeko ahana y’u Rwanda, handitsemo ko ufatanywe ibiyobyabwenge, ahanishwa kuva ku mwaka umwe kugera ku myaka itatu y’igifungo, agatanga n’ihazabu iva ku mafaranga y’u Rwanda ibihumbi mirongo itanu kugera kuri 250RWf.


text:
Ngororero: Intore zo kurugerero zizafasha mu kwimakaza amatwara meza mu baturage
Abasore n’inkumi basaga 763 barangije amashuli yisumbuye bo mu karere ka Ngororero bari mu itorero ry’intore zo kurugerero, barahiriye gukwirakwiza imyumvire n’ibikorwa byiza mu baturage babana nabo nkuko bavuga ko hari abagifite imyumvire iciriritse cyangwa ikiri hasi.
Mu kuruhuka biga imikino itandukanye
Kuri uyu wa Kane tariki ya 05 Ukuboza nibwo mu karere ka Ngororero batangije kumugaragaro itorero ry’uyu mwaka ry’intore zo ku rugerero zigizwe n’abarangije amashuli yisumbuye. Urwo rubyiruko rwahurijwe mu ma site atatu ariyo, GS IBUKA Kabaya, ETO Gatumba na GS ADEC Ruhanga nayo yo mu murenge wa Gatumba.
Mubutumwa bahawe mu gutangiza iryo torero, ni uko bagomba gufasha abaturage gusobanukirwa neza ibyaranze amateka y’igihugu cyacu ndetse no kubafasha kwipakurura imyumvire ya cyera irimo urwango, ubugwari n’ibindi byadindiza iterambere ry’umubiri n’irya roho, nkuko umuyobozi w’akarerer wungirije ushinzwe ubukungu n’iterambere yabidutangarije.
Bamwe bubari muri iryo torero badutangarije ko nyuma y’iminsi 6 gusa bamaze bahabwa ibiganiro bitandukanye bamaze kubona ko hari ibyo bari barabeshywe na bamwe mu bantu bakuru babanye harimo n’abarezi babo, ariko bakaba batangiye guhumuka no kubona ukuri.
Bakoresheje intoki zabo, umutwe ndetse n’ibirenge,nk’ikiminyetso cy’abasinya ku buryo butandukanye ko bagiye kwifatanya n’intwari z’igihugu mu kubaka icyateza u Rwanda n’abanyarwanda imbere. Itorero ry’igihugu ryongeye kugaruka mu Rwanda mu mwaka wa 2007, rigaruwe na Nyakubahwa Paul Kagame, nyuma y’imyaka myinshi rinizwe n’ubuyobozi butandukanye.


text:
dim.
05
déc.
2010
ISOMO RYA MBERE
Isomo ryo mu gitabo cy’Umuhanuzi Izayi (Iz 11, 1-10)
Dore ibyo Uhoraho Imana avuze: lUmumero uzashibuka ku gishyitsi cya Yese, inkomoko ye izamuke ku muzi wacyo. 2Umwuka w’Uhoraho uzamwururukiraho, umwuka w’ubuhanga n’uw’ubushishozi, umwuka w’ubujyanama n’uw’ubudacogora, umwuka w’ubumenyi n’uw’ukubaha Uhoraho, 3kandi unamutoze gutinya Uhoraho. Ntazaca Imanza “akurikije igihagararo, cyangwa ngo azikemure akurikije amabwire. 4Intamenyekana azazicira imanza zitabera, azarenganure abakene bo mu gihugu, Umugome azamukubitisha inkoni y’ijambo rye, umwuka wo mu munwa we awicishe umugiranabi. 5Azakindikirisha ubutabera nk’umukandara, akenyeze ubudahemuka nk’umweko.
6Ikirura kizabana n’umwana w’intama, ingwe iryame iruhande rw’umwana w’ihene. Inyana n’icyana cy’intare bizagaburirwa hamwe, biragirwe n’akana k’agahungu. 7Inka n’igicokoma , bizarisha mu rwuri rumwe, ibyana byabyo bibane mu kiraro kimwe, intare irishe ubwatsi nk’ikimasa. 8Umwana ukiri ku ibere azakinira ku kiryamo cy’inshira, igitambambuga cyinjize ikiganza mu mwobo w’impiri. 9Nta we uzaba akigira nabi, cyangwa ngo akore amahano ku musozi wanjye mutagatifu, kuko igihugu kizasakarwamo n’ubumenyi bw’Uhoraho, nk’uko amazi yuzura inyanja! 10Uwo munsi ni bwo inkomoko ya Yese izashyirwa ejuru nk’ibendera ry’igihugu, amahanga yose akazayigana, aho atuye hakazabengerana ikuzo.
ZABURI (Zab 72 (71), 1-2, 7-8, 12-13, 17)
Inyik/ Mu gihe kizaza ubutabera buzasagamba,
n’amahoro asesure ubuziraherezo.
Mana, umwami umwegurire ubucamanza bwawe,
uwo mwana w’umwami umutoze ubutabera bwawe;
acire umuryango wawe imanza ziboneye,
kandi arengere n’ingorwa zawe.
Mu gihe cye ubutabera buzasagamba,
n’amahoro asesure mu mezi atabarika.
Azategeka kuva ku nyanja kugera ku yindi,
avane ku Ruzi ageze ku mipaka y’ isi.
Azarokora ingorwa zitakamba,
n’indushyi zitagira kirengera.
Azagirira ibambe ingorwa n’utishoboye,
aramire ubuzima bwabo.
Izina rye rizavugwa ubuziraherezo,
ubwamamare bwe bumare igihe nk’izuba!
Imiryango yose y’isi izamuherwamo umugisha,
amahanga yose amwite umunyahirwe!
ISOMO RYA KABIRI
Isomo ryo mu ibaruwa Mutagatifu Pawulo Intumwa yandikiye Abanyaroma (Rom 15,4-9)
Bavandimwe, 4ibyanditswe kera byose byandikiwe kutubera inyigisho kugira ngo tugire icyizere, twihangane kandi duhumurizwe na byo. 5Imana soko y’ukwihangana n’uguhurnurizwa, irabahe no guhuza ibitekerezo nk’uko Kristu Yezu abishaka, 6kugira ngo mu mutima umwe no mu ijwi rimwe muhe ikuzo Imana, Se w’Umwami wacu Yezu Kristu.
7Ku mpamvu y’ibyo rero, nimwakirane nk’uko Kristu ubwe yabakiriye agirira ikuzo ry’Imana. 8Ndahamya ko Kristu yigize umugaragu w’abagenywe kugira ngo yerekane ubudahemuka bw’Imana, maze yuzuze ibyo abasokuruza basezeranijwe. 9Naho amahanga ahe Imana ikuzo ayishimira impuhwe zayo, nk’uko byanditswe ngo «Ni yo mpamvu nzakwamamaza mu mahanga, kandi nzasingiza izina ryawe.»
IBANGONDIRIMBO RIBANZIRIZA IV ANJILI Lk 3, 4.6 I
Alleluya Alleluya.
Nimutegure inzira ya Nyagasani, muringanize aho azanyura :
maze umuntu wese azabone umukiro uturutse ku Mana.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 3,1-12)
lMuri iyo minsi, Yohani Batisita atangira kwigishiriza mu butayu bwa Yudeya 2avuga ati «Nimwisubireho, kuko Ingoma y’ijuru yegereje!» 3Uwo ni we wavuzwe n’umuhanuzi Izayi ati «Ni ijwi ry’uvugira mu butayu aranguruye ati ‘Nimutegure inzlra ya Nyagasani, muringanize aho azanyura!’» .
4Yohani uwo yambaraga umwambaro uboheshejwe ubwoya bw’ingamiya, agakenyeza umukoba; ibyo kurya bye byari isanane n’ubuki bw’ubuhura. 5Nuko abaturage b’i Yeruzalemu n’abo muri Yudeya yose, n’abo mu ntara yose ya Yorudani bakamusanga, 6bakabatirizwa na we mu ruzi rwa Yorudani, babanje kwiyemeza ibyaha byabo mu ruhame. 7Abonye Abafarizayi n’Abasaduseyi benshi baje kubatizwa, arababwira ati «Mwa nyoko z’impiri mwe, ni nde wababwirije guhunga uburakari bwegereje? 8Noneho nimugaragaze imigenzereze ikwiranye n’ukwisubiraho nyako! 9Kandi ntimwitwaze ngo Abrahamu ni we mubyeyi wacu!’ Ndanabiberuriye, ndetse aya mabuye muruzi, Imana ishobora kuyabyutsamo abana ba Abrahamu. 10Dore intorezo irambitse ku mizi y’ibiti; none igiti cyose kitera imbuto nziza kigiye gutemwa maze gicanwe.
11Jyewe ndababatirisha amazi kugira ngo mwisubireho, ariko Uje ankurikiye andusha ububasha, ndetse sinkwiriye no kumukuramo inkweto; We azababatirisha Roho Mutagatifu n’umuriro. 12Afite urutaro mu ntoki kandi agiye gukubura imbuca ye : hanyuma azahunika ingano ze mu kigega, naho imishishi ayitwikishe umuriro utazima.»


text:
lun.
29
nov.
2010
Bashobora guhitamo muri aya masomo uko ari abiri: (irya mbere risomwa cyane cyane mu mwaka B na C)
Igitabo cy'Umuhanuzi Izayi (Iz 2,1-5)
1Ibyo Izayi mwene Amosi yabonye, byerekeye Yuda na Yeruzalemu. 2Mu bihe bizaza, hari ubwo umusozi w'Ingoro uzashyirwa ku kanunga usumbe imisozi yose. Nuko amahanga yose agende awugana. 3Abantu b'ibihugu byinshi bahaguruke bavuga abti "Nimuze tuzamuke tujye ku musozi w'Uhoraho, ku Ngoro y'Imana ya Yakobo. Azatwereka inzira ze tuzikurikire." Nibyo koko, amategeko ava i Siyoni, i Yeruzalemu hagaturuka ijambo ry'Uhoraho. 4Azacira amahanga imanza, akiranure abantu b'ibihugu byinshi. Inkota zabo bazazicuramoa amasuka, amacumu yabo bayacuremo ibihabuzo. Ihanga ntirizongera gutera irindi inkota, ntibazongera ukundi kwiga kurwana. 5Nzu ya Yakobo, nimuze tugendere mu rumuri rw'Uhoraho.
Isomo ryo mu gitabo cy’Umuhanuzi Izayi (Iz 4, 2-6)
[Risomwa cyane cyane mu mwaka A, kuko irya mbere riba ryasomwe ku cyumweru]
2Kuri uwo munsi, umumero w’Uhoraho uzaba icyubahiro n’ikuzo, imyaka izera mu gihugu, izatere ishema n’ubwema udusigisigi twa Israheli. 3Nuko abarokotse b’i Siyoni, n’imponoke za Yeruzalemu bitwe intungane : aba bose bazandikwe i Yeruzalemu kugira ngo babashe kubaho. 4Ubwo Uhoraho azamara guhanagura ubwandu bw’abakobwa b’i Siyoni, akuhagira Yeruzalemu amaraso yahamenewe, akoresheje urubanza n’umwuka utwika, 5ahantu hose ho ku musozi wa Siyoni no ku makoraniro yaho, azahatwikiriza igicu ku manywa, n’umwotsi utera ibishashi by’umuriro mu ijoro. Ikuzo ry’Uhoraho rizabitwikire byose 6nk’ihema cyangwa inzu y’ibyatsi, itanga igicucu mu minsi y’icyocyere, ikaba ubwihisho n’ubwugamo mu gihe cy’imvura n’umuyaga.
ZABURI (Zab 122 (121), 1-2, 3-4b, 4c-5, 6-7, 8-9)
Inyik/ Tuzajya mu Ngoro y’lmana twishimye!
Mbega ibyishimo nagize igihe bambwiye,
Bati « Ngwino tujye mu Ngoro y’Uhoraho!» .
None urugendo rwacu rutugejeje,
ku marembo yawe Yeruzalemu !
“ Yeruzalemu, uri umurwa wubatse neza,
umugi ucinyiye cyane.
Aho ni ho imiryango ya Israheli,
imiryango y’Uhoraho iza mu mutambagiro.
Aho ni ho Israheli iza gusingiza Uhoraho uko yabitegetswe .
Ni ho hari intebe y’ukomoka kuri Dawudi,
intebe yicaraho igihe aca imanza.
Nimwifurize Yeruzalemu amahoro,
muti « Abagukunda bose baragahorana ituze ;
amahoro naganze mu nkike zawe,
n’ituze rikwire mu rugo rwawe!»
Kubera abavandimwe banjye n’icuti zanjye,
mpimbajwe no kukubwira nti «Amahoro naganze iwawe»
Kubera Ingoro y’Uhoraho Imana yacu,
nkwifurije ishya n’ihirwe.
IBANGONDIRIMBO RIBANZIRIZA IVANJILI (Zab 80 (79),4)
Alleluya Alleluya.
Nyagasani Mana yacu, ngwino utuzahure,
ubengeranishe uruhanga rwawe maze dukire !
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 8, 5-11)
Muri icyo gihe, 5Yezu abaye akinjira muri Kafarinawumu, umutegeka w’abasirikare aramwegera aramwinginga avuga ati 6«Nyagasani, umugaragu wanjye aryamye mu nzu iwanjye; ni ikimuga kitinyagambura kandi arababaye cyane.» 7Yezu aramubwira ati « Ndaje mukize. » 8Uwo mutegeka aravuga ati «Nyagasani, sinkwiye ko wakwinjira mu nzu yanjye, ariko uvuge ijambo rimwe gusa maze umugaragu wanjye akire. 9N’ubwo nanjye ndi umuntu utegekwa, mfite abasirikare; nabwira umwe nti “Genda”, akagenda ; undi nti “Ngwino”, akaza ; n’umugaragu wanjye nti “Kora iki”, akagikora. » 10Yezu abyumvise aratangara, maze abwira abamukurikiye ati « Ndababwira ukuri, muri Israheli nta muntu nigeze nsangana ukwemera nk’uku. 11Ndabibabwiye : benshi bazava aho izuba rituruka n’aho rirengera, basangire na Abrahamu na Izaki na Yakobo mu Ngoma y’ijuru.»


text:
Waba uzi icyo bita ibyaha by’inyongobezabugingo!
“ Ariko wehoho wirinde muri byose” 2 tim 4:5b
Ijambo “kuyongobeza” rivuga “kumunga” cyangwa “ kwica buhoro buhoro”. Kumunga bikunze gukoreshwa ku myaka nk’ibishyimbo, amasaka, ibigori….. Biba bisanzwe ari bizima ariko hakaba ubwo bizazamo agakoko bita imungu, kagatangira karumaho buhoro buhoro kugeza igihe igishyimbo cyose kibaye ivu ,kugeza ubwo n’umufuka wose wafatwa ukajugunywa kuko ibyo bishyimbo bitakiri ibyo kuribwa byamaze kwangirika. Imyaka rero imungwa kuko yabitswe nabi, itahungiwe cyangwa se itashyizwemo imiti yica ubukoko….
Sinashatse kwigisha iby’imyaka, njyewe ndivugira kubyitwa ibyaha by’inyongobeza bugingo.
Buriya nta muntu ubyuka umunsi umwe, ngo bucye yaguye ,cyangwa ngo yikubite hasi mu buryo bw’Umwuka ( Ari nabyo nagereranije n’umufuka w’ibishyimbo wabaye ivu kubera imungu ukajugunywa kuko ntacyo byamara). Ahubwo bitangira buhoro buhoro, hakinjira akantu kamwe gato, ejo hakinjira akandi, cyangwa ntihaze akandi, ahubwo kamwe kinjiye mbere, kakagenda gashora imizi kugeza kageze imbere aho ubonako umuntu agenda yangirika buhoro buhoro, kuzageza ubwo bigaragarira buri muntu.
Utangira wenda wifatanya n’abantu batizera, ukumva rwose wihagazeho ntanicyo waba mu gakiza, ejo ibiganiro bibi bigatangira, ku munsi wa mbere ukifata ntunabiseke, ejo ugatangira guseka, ejo bundi ugatangira kuvuga, hirya y’ejo ugatangira kumva rwose ubiyumvamo cyane, ubukurikiyeho ukanabaherekeza wenda mu kabari ukanywa fanta, ubukurikiyeho……. Nibindi nibindi.
Kubera yuko Imana yari iziko turi abanyantege nke, yahisemo kudusaba kwirinda muri byose nk’iri jambo tumaze gusoma. Kwirinda ni ukwibuza ikintu kubera impamvu runaka nubwo umutima wawe wagishakaga.
“ Ariko wehoho wirinde muri byose” 2 tim 4:5b
Igihe kimwe nabonye ikiraka ahantu mu bazungu, nuko umunsi icyo kiraka cyagombaga kurangira, basabye abantu bose bagikoze kuza gusangira nimugoroba, abantu bakabyina ….
Abo bantu twagombaga gusangira bose siko bari bakijijwe. Bitewe nuko nakoraga akazi ko gusemura, byabaye ngombwa ko njyayo, kandi kujyayo ubwabyo, mbere nabonaga ko nta kibazo. Tugezeyo ibirori biratangiye, baba bashyizemo indirimbo inzayirwa, slow cyangwa se zimwe zigenda buhoro, mu kanya gato abantu baba batangiye guhagurutsa abo babyinana, icyo gihe kandi nari umurokore, nanjye umuntu aba aje kumpagurutsa ngo tubyine. Mu mutwe wanjye ndatekereza nti ariko kubyina bintwaye iki, ko icyangombwa ntaribumwegere, ubwo ndahaguruka ntangira kubyina. Ariko icyo nashatse kuvuga hano, nuko ibirori birangiye wa muntu twabyinanye yarankurikiranye akeka ko twanaryamana!!
Ndashima Imana yandengeye icyo gihe ikahantambutsa ariko nahise nsobanukirwa ko ibintu byatangira umuntu abyita blague cyangwa imikino bikaba byakuvana mu gakiza.
Ibyo bita ibyaha by’inyongobezabugingo ni bya byaha bito bito abantu badakunze guha agaciro, iyo ugerageza no kubyirinda, akenshi bavugako ukabya, kandi akenshi iyo umuntu adaheruka gusenga, kwiyiriza ubusa asenga, kuba imbere y’Imana, biramwinjirana ntabimenye, ugasanga amagambo atagira umumaro yamurenze, inkuru zitagira icyerekezo, ibitwenge byinshi cyane by’ubupfapfa atashobora gusobanura, kubeshya kuri telephone wibwira ko byoroheje, filime zipfuye utareba abandi bakureba, kwicara ahantu cyangwa mu bantu batagira icyo bakungura ahubwo bakumaramo imbaraga, ibitabo usoma wihishe ngo hatagira ubikubonana, kwishushanya n’ab’iki gihe mudahwanye mbese twa tuntu itorero ritaguhagarikira, ariko tukagushegesha ugasigara umeze nk’igishushungwe batanakubwira ngo senga ngo ubone icyo kuvuga.
“ Efurayimu yivanze n’ayandi moko, Efurayimu ni nk’umutsima udahinduwe ugashya uruhande rumwe. Abanyamahanga bamumazemo imbaraga ze kandi ntabizi, ndetse yameze n’imvi z’ibitarutaru ntiyabimenya” Hoseya 7: 8-9
Ibyaha by’inyongobezabugingo bitumaramo imbaraga ntitubimenye. Yesu agusure nanjye ansure kugirango anshoboze kwirinda muri byose kandi nongere kwemerera Umwuka Wera ngo anyobore muri byose. Ibihe byiza


text:
Imiterere y’umubiri w’umuntu igaragaza ko hariho uwayihanze. Abahanga mu by’ubumenyi batubwira ko ubwonko bubika kandi bukibuka amashusho yabwinjiyemo, buhuriza hamwe kandi bugatanga ibisubizo by’ibibazo, bumenya ibyiza, burimenya, kandi bwifuza guteza imbere ibyiza muri buri muntu. Umurimo w’amashanyarazi ukomoka mu bwonko ni wo utuma imihore y’umubiri wacu ikora.
Bya byuma kabuhariwe (ordinateri) na byo bikoreshwa n’imbaraga z’amashanyarazi. Nyamara ubwonko bw’umuntu ni bwo bwavumbuye ibyo byuma kabuhariwe, umuntu arabirema, abibwira n’icyo bigomba gukora.
Ni na cyo cyatumye umunyazaburi afata umwanzuro ko umubiri w’umuntu uvuga ku Muremmyi w’igitangaza mu ijwi riranguruye kandi risobanutse. Yagize ati
"Ndagushimira uko naremwe uburyo buteye ubwoba, butangaza; Imirimo wakoze ni ibitanghaza: ibyo umutima wanjye ubizi neza."— Zaburi 139:14.
Si ngombwa ko tujya kure gushakirayo " ibikorwa " by’Imana. Imiterere ihambaye y’ubwonko bw’umuntu, hamwe n’indi myanya y’umubiri ni " ibikorwa " by’Imana, kandi byerekana umuhanzi ufite ubuhanga butagerwa.
Nta pombo yakozwe n’umuntu yagereranywa n’umutima w’umuntu. Nta cyuma kabuhariwe (ordinateri) cyagereranywa n’imikorere y’ubwonko bwacu. Nta televiziyo (Inyerekanamashusho) yagira imikorere ishyitse yahwana n’ijwi, ugutwi n’ijisho by’umuntu. Nta byuma bizana amafu cyangwa bishyushya ahantu byakora umurimo wahwana n’ukorwa n’izuru ryacu, ibihaha byacu, cyangwa uruhu rw’umubiri wacu. Imiterere ihambaye y’umubiri w’umuntu igaragaza ko hariho umuhanzi uhebuje wawuhanze, kandi uwo wawuhanze ni Imana.
Umubiri w’umuntu ugizwe n’ingingo zishyitse - zose zifitanye isano, kandi ziremye neza. Ibihaha n’umutima, uturandaryi (nerfs) n’imihore, byose bikora umurimo ukomeye cyane usohozwa kubera ko hari undi murimo ukomeye uba wakozwe.
Tuvuge ko ufite ibiceri icumi, byanditseho inomero imwe kugeza ku icumi (buri giceri gifite inomero imwe uramutse ubitondekanyije uhereye kugifite inomero imwe ukageza ku gifite iya cumi, warangiza ukabishyira mu mufuka wawe ukabisandazamo ubivangevanga, warangiza ukabivanamo kimwe kimwe. Mbese wabivanamo bikurikiranye ku nomero nk’uko wabishyizemo? Dukurikije amategeko y’imibare, mu mahirwe miliyari icumi, waba ufite amahirwe incuro imwe gusa yo gusohora bya biceri mu mufuka bikurikiranye kuva ku nimero imwe kugeza ku icumi.
Noneho zirikana amahirwe umwanya umwe w’umubiri mu myanya cumi wajya ugira kugira ngo ukore! Igifu, ubwonko, umutima, umwijima, imitsi ya ruboroga iyobora amaraso, imitsi mito, impyiko, amatwi, amaso n’amenyo. Byose bikurira icyarimwe kandi bigatangira gukora mu gihe kimwe.
Ni ibihe bisobanuro nyakuri umuntu yatanga ku miterere y’umubiri w’umuntu imeze ityo?
" Imana iravuga iti ’Tureme umuntu, agire ishusho yacu, ase natwe’... Imana irema umuntu ngo agire ishusho yayo,... umugabo n’umugore ni ko yabaremye." Itangiriro 1:26,27.
Umugabo wa mbere n’umugore wa mbere nti bapfuye kubaho. Bibiliya ihamya ko Imana yaturemye ku ishusho yayo. Yadutekerejeho, hanyuma iraturema tubaho.


text:
1.Umugabo wiyemeraga cyane yifatiye undi aramubeshya ati “Ubu mvuye muri Amerika, mu Burayi ndetse no muri Aziya, mbese ubu nta mugabane w’isi ntagezemo”. Undi, ati “Ubanza ugarutse uzi géographie kuko ibice byose wabyiboneye imbonankubone”. Uwabeshye utari unazi icyo geography ari cyo, ati “Yababaaa !!! Ubwo naba narajyanywe n’iki ntarageze muri géographie (gewogarafi), narayeyo gatatu kose”.
2. Muganga yagiye gusura abarwayi bo ku bitaro, ageze iruhande rw’igitanda cy’umurwayi usa n’ubabaye cyane, aravuga ati "Ndabona uriya amaso ameze nabi nimumujyane mu buruhukiro kuko yapfuye." Umugabo ashyira ijwi hejuru, ati "Ashwi ndi muzima rwose muga!" Umuforomokazi wari uherekeje muganga, kubwo gutinya no kubaha muganga mukuru, akankamira wa murwayi, ati "Ceceka, urusha muganga ubwenge ?" Ahamagaye abataravayeri bo gutwara umurambo, umugabo arabyuka ariruka ibyo kurwara abivamo!


text:
Ni kenshi muri kaminuza zigenga hakunze kuvugwamo imyitwarire idahwitse no kubona amanota mu buryo bufifitse ku banyeshuri bazigamo.
Mu muhango wo guha ikaze abanyeshuri bashya muri Kaminuza ya Kigali ndetse no kwinjiza intore mu zindi, abayobozi batandukanye baberetse ko iyi kaminuza nubwo yigenga itihanganira abanebwe cyangwa abashaka kubona amanota batakoreye.
Prof . Nshuti Manasseh mu ijambo rye yagize ati "Tujya gutangira iyi kaminuza ni uko twari dufite ishyaka ry’abanyarwanda,umuntu uza gukinisha abana b’abanyarwanda ndamwirukana kuko we nta ngaruka bimugiraho ariko abo yahaye ubumenyi budafite ireme birabakurikirana ubuzima bwabo bwose."
Yakomeje agira ati” Nta kintu kibi kibaho nko kuza muri kaminuza ukahamara imyaka runaka warangiza ukazavanamo ubusa. Mwebwe rero muyijyemo mukore cyane kuko hano si ahantu muje kuruhukira, ahubwo nimusoza bizagaragare ko mwize neza kuko ikintu umuntu atahinyuza ni uburyo wize neza kuko ibikorwa byawe byivugira.”
Avuga ku myitwarire ndetse n’indangagaciro zigomba kuranga abanyeshuri ba Kaminuza ya Kigali, Umuyobozi w’Inama y’Ubutegetsi,Philbert Afrika yasabye abanyeshuri gutanga amakuru ku bitagenda aho kuzavuga ko bapfunyikiwe amazi nyuma y’igihe.
Afrika agira ati "Twasabye abanyeshuri kujya batubwira hakiri kare ibitagenda mu myigire yabo bigakosorwa aho kugira ngo bazavuge ngo twarabapfunyikiye amazi nyuma y’igihe”.
Ku bijyanye no kwinjiza intore mu zindi, Munyaneza Denis, Umuyobozi w’Ihuriro ry’Abanyeshuri muri Kaminuza ya Kigali, yabwiye IGIHE ko ari igikorwa cyo gutuma buri wese uje muri kaminuza yumva ko ari intore, ibyo bikamuha kuba intangarugero.
Ati "Kuko turi intore z’Intagamburuzwa n’abanyeshuri bashya twabinjijemo kugira ngo birinde amananiza yose, bubahirize igihe, bitange, byose bumve ko babikora mu ndangagaciro na kirazira z’intore.”
Bwiza Ruzindaza Joselyne, umunyeshuri mu mwaka wa mbere, we ngo yahisemo iyi kaminuza kuko abona umuco n’indangagaciro byitabwaho.
Ati” Nahisemo kwiga hano kuko mbona batanga uburezi bufite ireme kandi bakongeraho kwita ku bijyanye n’umuco n’indangagaciro by’abanyarwanda.”
Kaminuza ya Kigali ifite abanyeshuri hafi ibumbi bine mu mashami atandukanye. Icyiciro cya kabiri cy’abanyeshuri barangije muri iyi kaminuza, bazahabwa impamyabumenyi zabo mu Kuboza uyu mwaka.


text:
Abaturage bigishijwe uko indyo yuzuye itegurwa
Mu karere ka Rwamagana hatangiye ibikorwa byo kwigisha abaturage kurya indyo yuzuye mu rwego rwo kurwanya indwara ziterwa n’imirire mibi, aho ibyo bikorwa by’ubukanguramba bizamara imyaka 5 bikorwa na AEE RWANDA umuryango nyafurika w’ivugabutumwa, inzego z’ibanze n’abajyanama b’ubuzima mu midugudu.
Ubwo hatangizwaga ubu bukangurambaga ku wa 1 Kamena 2016, mu murenge wa Gishari, mu kagali ka Ruhimbi, umuhuzabikorwa wa AEE RWNDA Kabagamba Wilson, yavuze ko batangiye ubu bukangurambaga kandi bukazibanda ku bana bari munsi y’imyaka itanu n’abagore batwite ndetse n’abonsa.
Yagize ati “ubu bukangurambaga mu ntara y’iburasirazuba, twahisemo kubukorera mu karere ka Rwamagana, hakaba haragagaye abana bari mu ibara ry’umutuku bivuga ko bari bafite ikibazo cy’imirire mibi ndetse unasanga abo bana banarwaye indwara ziterwa no kutarya indyo yuzuye, ariko ubona ko byaterwaga no kuba abaturage badasobanukiwe no kurya indyo yuzuye no kuyitegura.”
Kayigamba avuga ko hari abaturage bazitirwaga no gusabwa kurya indyo yuzuye kandi bafite ibibazo by’ubukene, bikaba byaratumye imwe mu maryango ikennye ifashwa kwihaza mu biribwa.
Yagize ati “twafashije imiryango ikennye cyane babafasha kujya mu matsinda abafasha gukora ubuhinzi abandi tuboroza amatungo magufi mu rwego rwo kubafasha guhangana n’ikibazo cy’imirire. Twahisemo kubaha amatungo magufi kuko yororoka mu gihe gito kandi imiryango ikennye cyane usanga nta butaka bakororeraho inka kandi kubaha amatungo magufi bizatuma horozwa benshi bizatuma mu mubare w’abatabona ibiribwa bihagije ugabanuka.”
Umuyobozi w’akarere ka Rwamagana wungirije ushinzwe imibereho myiza y’abaturage, Mutoni Jeanne yavuze ko bazakomeza gufatanya n’abafatanyabikorwa b’abakarere mu rwego rwo kurwanya imireire mibi muri aka karere.
Yagize ati “tugomba gukomeza gukangurira abaturage kwita ku mirire myiza kandi tukaba tubikora mu buryo butandukanye harimo inama zitandukanye dukorana n’abaturage. Twashyize imbaraga mu mugoroba w’ababyeyi kuburyo bizatuma nta mwana uzongera kugaragaraho ikibazo cy’imirire mibi, tunasaba abaturage kwita ku karima k’igikoni kandi ubu turasaba abaturage kugera ku mihigo biyemeje ko buri rugo rwahize kugira akarima k’igikoni bityo gukorera ku mihigo bizatuma bihaza mu biribwa binatume babasha kubona indyo yuzuye.”
Mu karere ka Rwamagana hagaragaye abana 147 bari mu ibara ritukura, bivuga ko bari bugarijwe n’ikibazo cy’imirire mibi. Raporo yavuye mu bigo nderabuzima mu mwaka ushize, igaragaza ko abo bana bari bafite ikibazo cyo kutarya indyo yuzuye, ahanini biterwa n’imyumvire ya bamwe ikiri hasi kuko baba batabuze ibyo bagaburira abana ahubwo biterwa no kudasobanukirwa.
Abana bapimwa ibiro harebwa uko bahagaze
Imiryango ikennye yorojwe amatungo magufi mu rwego rwo kuyifasha kurwanya imirire mibi
Justin NGABONZIZA
MAKURUKI.RW


text:
ven.
27
mai
2011
ISOMO RYA MBERE
Igitabo cy’Ibyakozwe n’Intumwa (Intu 18, 23-28)
23Pawulo yamaze igihe kirekire i Antiyokiya, ahavuye arakomeza azenguruka akarere k’Ubugalati na Furujiya, ashishikaza abigishwa bose. 24Nuko Umuyahudi witwaga Apolo, kavukire ka Alegisandiriya, agera i Efezi. Akaba umuntu w’umuhanga mu Byanditswe. 25Yari yarigishijwe inzira ya Nyagasani, akagira n’umwete mu kuvuga ibyerekeye Yezu, kandi akabyigisha uko biri n’ubo yari azi gusa batisimu ya Yohani. 26Ubwo atangira kuvugira mu isengero ashize amanga, Purisila na Akwila ngo bamwumve bamujyana iwabo, bamusobanurira kurushaho inzira y’Imana. 27Hanyuma Apolo ashatse kujya muri Akaya, abavandimwe bamutera inkunga kandi bandikira abigishwa b’aho ngo bamwakire neza. Agezeyo agirira akamaro abemeye babikesha ubuntu bw’Imana, 28kuko yatsindaga impaka Abayahudi ku mugaragaro, abereka mu Byanditswe ko Yezu ari we Kristu.
ZABURI (Zab 47 (46), 2-3, 8-9,10)
Inyik/Imana ni yo mwami w’isi yose.
Miryango mwese nimukome yombi,
musingize Imana mu rwamu rw’ibyishimo,
kuko Uhoraho, Umusumbabyose, ari Ruterabwoba,
akaba Umwami w’igihangange ku isi yose.
Imana ni yo mwami w’isi yose,
nimucurange mwimazeyo, mubyamamaze.
Uhoraho ni Umwami ugenga amahanga,
Imana itetse ku ntebe yayo yuje ubutungane.
Abatware b’ibihugu bakoranye,
bashyira hamwe n’umuryango w’Imana ya Abrahamu,
kuko Imana ari yo Nyir’ingabo zose zibaho ku isi,
ikaba yatumbagiye hejuru ya byose.
IBANGONDIRIMBO RIBANZIRIZA IVANJILI (Yh 16, 28)
Alleluya Alleluya.
Kristu yoherejwe ne Se maze aza mu nsi,
none avuye mu nsi asanze Se.
Alleluya.
IVANJILI
+ Yohani (Yh 16, 23b-28)
Muri icyo gihe, Yezu agiye kuva kuri iyi si ngo asange Se, abwira abigishwa be ati 23b«Ndababwira ukuri koko : nimugira icyo musaba Data mu izina ryanjye, azakibaha. 24Kugeza ubu nta cyo mwigeze musaba mu izina ryanjye. Nimusabe muzahabwa, maze ibyishimo byanyu bisendere. 25Ibyo nabibabwiye mu bigereranyo ; igihe kirageze noneho simbe nkibabwiza ibigereranyo, maze mbabwire neruye ibyerekeye Data. 26Icyo gihe muzasaba mu izina ryanjye ; simbabwiye ngo ni jye uzagira icyo mbasabira Data, 27kuko Data abakundira ko mwankunze kandi mukemera ko nkomoka ku Mana. 28Nakomotse kuri Data maze nza mu nsi ; none mvuye mu nsi nsanga Data. »


text:
Ibikoresho :
Ifarini 1/2 kg
Amavuta : ibiyiko 5
Amazi igikombe 1ariko kandi biterwa n’uko ifarini imeze
Umunyu.
Guteka :
Vanga ifarini n’umunyu mu gisorori,
Shyiramo amavuta n’amazi uvange kugeza aho ubona bidafata ku ntoki
Koramo utubumbe duto udutereke iminota 5 kugeza ku 10
Fata buri kabumbe ugakandishe rulo (rouleau) ya ma pate kugeza kaba gatoya kandi gafite forme y’ikiziga
Shyira ku ipanu iri ku muriro bihindure ibara uhindure no ku rundi ruhande.
Aho byavuye : Guide des Aliments, Recettes Salutaires,
Imyororokere
Capati
Ibikoresho :


text:
Koza amenyo ni igikorwa gikorwa n’abantu benshi ku isi, nyamara si ko bose bagikora neza. Usanga hari abantu benshi barwaye indwara nyinshi ziterwa no koza amenyo nabi, ibi rero bikaba bigaragaza ko uburyo bwo koza amenyo neza benshi batabusobanukiwe
Muri make reka turebere hamwe uburyo bwo koza neza amenyo, niba utayozaga neza umenyereho uko bayoza neza.
* Uhera ku menyo yo hejuru :
• Woza amenyo uturuka ku ishinya umanura hepfo.
• Uburoso bugomba kuba buhengamye ku kigero cya 45 (45 degrĂ©)
• Ntukoze amenyo utambitse uburoso.
• Ugenda woza iryinyo rimwe rimwe buhoro buhoro udakubeta cyane.
• Imbere h’iryinyo naho ugomba kuhoza (bamwe bahita inyuma, ni ukuvuga ahareba mukanwa)
* Koza amenyo byibura kabiri ku munsi
* Kunyuza akagozi hagati y’amenyo kugira ngo imyanda itavuye mu menyo ivemo
* Guhindura uburoso bw’amenyo byibura rimwe mu mezi 3
Twibutse ko koza amenyo aribwo buryo bwiza bwo kwirinda indwara z’amenyo. Umuntu kandi agomba kujya kwa muganga w’amenyo byibura rimwe mu mwaka, kugira ngo arebe ko nta kibazo amenyo ye afite.
Ikindi kintu cyiza ku menyo yacu; guhekenya shikareti (chewing gum) itagira isukari (nubwo mu gihugu cyacu zidapfa kuboneka). Ibi bituma umuntu agira amacandwe menshi mu kanwa yoza amenyo.
UBURYO BWIZA BWO KOZA AMENYO
Koza amenyo ni igikorwa gikorwa n’abantu benshi ku isi, nyamara si ko bose bagikora neza. Usanga hari abantu benshi barwaye indwara nyinshi ziterwa no koza amenyo nabi, ibi rero bikaba bigaragaza ko uburyo bwo koza amenyo neza benshi batabusobanukiwe


text:
Abanyarwanda barenga 60% babarirwa mu cyiciro cy’urubyiruko. Benshi muri bo bariga abandi barangije kwiga amashuri ashobora kubafasha gushaka imirimo. Kuba imirimo ari mike, ugereranyije n’umubare munini w’abayikeneye barangiza amashuri, bituma nibura abagera kuri 22% muri bo batabona ibyo bakora kandi uyu mubare ushobora gukomeza kwiyongera.
Abanyarwanda barenga 60% babarirwa mu cyiciro cy’urubyiruko. Benshi muri bo bariga abandi barangije kwiga amashuri ashobora kubafasha gushaka imirimo. Kuba imirimo ari mike, ugereranyije n’umubare munini w’abayikeneye barangiza amashuri, bituma nibura abagera kuri 22% muri bo batabona ibyo bakora kandi uyu mubare ushobora gukomeza kwiyongera.
Kuba abarangiza amashuri ari benshi ku isoko ry’umurimo rito, bituma hakomeza kubaho ubwiyongere bw’abashomeri. Abatagira ibyo bakora bakangurirwa kubyaza umusaruro imbaraga bafite. Ibi bibarinda gupfusha ubusa imbaraga z’umubiri ahubwo zigakomatanywa n’ubumenyi bafite bwo mu ishuri bakabasha guharanira kubaho neza. Hari abagerageza kubyaza umusaruro imbaraga bafite abandi ntibabishobore. Abatagira imirimo kenshi bavuga ko bagorwa n’igishoro cy’amafaranga yo gutangiza ibikorwa bibyara inyugu.
Usibye kuba hari abataka igishoro batabanje kugerageza ibihwanye n’ubushobozi bafite ubwabo, hari n’abandi babyaza iterambere igihe cyo gukora baba barimo. Kubona igishoro ni amahirwe kuko si bose bayagira.
Mu gihe utabonye inyunganizi iturutse ahandi igufasha kugira icyo ukora, hari ibyo ukwiye kwirinda ukabigendera kure kuko byagukumira mu bikorwa by’iterambere.
Kwitinya no kwisuzugura
Umuntu utagira akazi agomba gutinyuka abantu n’ahantu hashobora kuboneka akazi agasobanuza uko bimeze. Iyo ufite uburere bukagerekwaho n’ubushake ugaragaza ko ukeneye akazi kandi ukabonye wagakora neza kurenze undi wese, bishobora kugufasha kubona icyo ukora n’iyo cyaba ikiraka biturutse ku bushake wagize n’imyitwarire wagaragarije bishobora kukuviramo kubona akazi kisumbuyeho.
Gucika intege
Kenshi abantu batagira imirimo bahora bashakisha ahaba hari akazi rimwe na rimwe bigatwara imyaka batarakabona. Uko byamera kose, usaba akazi yirinda gucika intege agahora ashaka n’ahandi. Kenshi uko ugenda usaba ahandu hatandukanye ni ko ugenda umenyana n’abantu benshi bishobora kuba intandaro yo kubona icyo ukora n’iyo cyaba atari cyo ushaka.
Kutagira amakuru
Hari amakosa bamwe mu barangiza amashuri bakunda gukora bakajya ahantu batabasha kugerwaho n’amakuru aturuka ahantu hatandukanye. Mu gihe uri ahantu utabona amakuru ntushobora kubona akazi kuko ntiwamenya aho kari n’uwagushaka ngo akurangire ntiyakubona. Uwarangije amashuri agomba gushaka uko agera ku makuru aturuka ahantu hatandukanye.
Muri iki gihe itumanaho ryo mu bwoko butandukanye ryarabyoroheje kuko rigera ahantu henshi hatandukanye. Mu gihe ukeneye akazi wirinda kujya kure kuko hari igihe zimwe mu nshuti zawe cyangwa abo muziranye bashaka kugutungira agatoki ukabura. Urumva ko uba muri ubwo buzima ntacyo ushobora kunguka usangijwe n’abandi kuko utaboneka, bityo bikaba intandaro yo guhera mu bwigunge no kutamenya aho Isi igeze.
Gusuzugura akazi
Hari benshi bagaragaza imyumvire yo gusuzugura akazi ngo ntigakwiranye n’urwego rw’amashuri bafite. Uku ni ukwibeshya cyane. Ubusabusa buruta ubusa. Aho kubaho ntacyo ufite wagira akantu gato kuko ejo gashobora kubyara akanini. Akazi kemewe n’amategeko kandi gatanga amafaranga n’iyo yaba ari make, gashobora kugufasha kubona ako wifuza.
Mu gihe ufite ako kazi usuzugura, kazagufasha kubona amafaranga y’urugendo ugiye gusaba akazi ahandi, kagufashe gufotoza ibyangombwa ujyana gusaba akazi kandi kagufashe no kumenyana n’abo mukora mu rwego rumwe. Uziko umuntu atangira akora isuku mu biro runaka, bitewe n’imyitwarire imuranga ejo ukazasanga na we yahawe ibiro akoramo. Akazi kose gakorane umuhate kazagufasha kubona akazi bidatinze.
Gupfusha ubusa umwanya
Hari abafite ubunebwe cyangwa bakarambirwa bigatuma birirwa baryamye, batembera cyangwa batakaza umwanya mu bidatanga inyungu. Muri iki gihe hariho abafata umwanya munini bakawuta kuri telefone kandi nta bintu by’agaciro bahavugira. Byaba byiza umwanya ubonye uwukoresheje mu kuvuga ibintu bishobora kuzana impinduka nziza mu mibereho yawe.
Gukoresha amafaranga ibitari ngombwa
Kenshi abashomeri baba ari abakene, cyane cyane iyo basanzwe bavuka mu miryango y’amikoro make, usanga no kubona amafaranga yo gufotoza ibyangombwa bigorana. Mu gihe uri umushomeri byongeye ubona amafaranga ku buryo bugoranye, gerageza nugira ayo ubona, uko angana kose, wirinde kuyakoresha ibidakenewe cyane.
Ushobora gufata udufaranga wabonye ukadukoresha mu bintu bitari ngombwa, ejo hakaza ibikomeye ukabura ikikugoboka, bityo amahirwe ukayabura utyo. Aho kugira ngo umushomeri afate amafaranga yose ayarangirize mu bintu bitunguka, yayazigama akayakoresha mu kintu abona yizeye neza ko kibyara inyungu.
Abatagira akazi bari mu byiciro bitandukanye. Hari abatagira akazi ariko bavuka mu miryango ishobora kubafasha kubona icyangombwa cyose nkenerwa. Hari n’abavuka mu miryango itishoboye bigatuma nabo bugarizwa n’ubekene.
Abashomeri basanganywe ubushobozi buke bakwiye kwirinda gutoranya icyabaha amafaranga. Bagize amahirwe bakabona aho bayakura, n’iyo yaba ari make, abafasha kubaho no kwirinda ubuzima bwo guhuzagurika no gusuzugurika.
Ibitekerezo
kandi ntampamvu yo kwitinya Kanda hano umusubize
Ni byo koko umushomeri ntagomba kugira akazi asuzugura Kanda hano umusubize
Nibyo Ubushomeri Kubuvamo Buragoye Ariko Birashoboka Icya1 Nukwigirira Ikize Mubyo Dukora Byose Urubyiruko Dukore Tuzabaho. Kuvuka Ukenye Sikosa Ryawe Ariko Gupfa Ukenye Nikosa Ryawe Ni Emmanuel Hakizimana Igicumbi Kanda hano umusubize


text:
marira n’agahinda, kwifata ku munwa, uburakari n’umujinya hamwe n’ibitwenge kuri bamwe, nibyo byari biri ku Kimisagara mu mujyi wa Kigali mu masaha y’umugoroba wo kuri uyu wa Kane tariki 5 Mutarama 2017, nyuma y’uko ubukwe bwari bugiye kuhabera bwapfuye ku munota wa nyuma, hakavumburwa ubutekamitwe n’amanyanga yakozwe n’umugabo wari ugiye gusezerana kandi asanzwe afite abandi bagore babiri n’abana bane, ndetse bikarangira ahise anafungwa.
Louise Mukasekuru, umukobwa mugufi cyane wamamaye cyane mu mujyi wa Kigali aho benshi bakunda kumwita Nyampinga cyangwa “Miss”, byari biteganyijwe ko asezerana imbere y’amategeko na Nzamwita Felix yitaga umusore kandi ari umugabo ufite umugore basezeranye akagira n’undi batasezeranye, bombi bagiye babyarana abana babiri.
Byari biteganyijwe ko basezerana ku isaha ya saa munani z’amanywa yo kuri uyu wa Kane tariki 5 Mutarama 2017, ibi birori bikaba byagombaga kubera ku murenge wa Muhima, ariko byahise byimurirwa ku murenge wa Kimisagara kuko gitifu wa Muhima yari yagize ibyago atabasha kuboneka.
Ubu bukwe bwari bwahuruje imbaga, Nyampinga na Nzamwita bari babukereye bitegura ko uyu munsi bagiye kwishimana bagasezerana kubana nk’umugabo n’umugore byemewe n’amategeko. Bageze mu cyumba mberabyombi cy’umurenge wa Kimisagara bafata ibyicaro kimwe n’abandi bageni, batangira gukurikirana inyigisho z’abagiye kurushinga hamwe n’abandi bagombaga gusezeranira rimwe.
Mu buryo butunguranye, abasore babiri bavukana na Nzamwita Felix binjiye muri uyu murenge, bavuga ko aba bageni badashobora gusezerana kuko uyu ari umugabo wasize abagore babiri mu karere ka Rusizi mu Burengerazuba bw’u Rwanda, kandi buri mugore muri abo bakaba barabyaranye abana babiri. Ibi ntibyari amagambo gusa, aba bavandimwe ba Nzamwita bari banitwaje ibyemezo by’uko yashyingiwe (attestation de marriage) ndetse bafite n’ifoto ya Nzamwita n’umugore we w’isezerano, ku munsi w’ubukwe bwabo aho bari bamaze kubatwikurura.
Ibintu byahise bihindura isura, abantu bagwa mu kantu bamwe batangira kurira abandi umutima urabasimbuka ibyari ubukwe bihinduka induru, maze ubuyobozi bw’umurenge wa Kimisagara bubajyana mu kindi cyumba cy’ibiro, abandi bageni barasezerana. Abantu barushijeho kuba benshi aha ku Kimisagara, hategerejwe umwanzuro ufatwa. Inshuti n’abo mu muryango wa Mukasekuru Louise bakunda kwita Nyampinga, baganiriye n’itangazamakuru mu gihe aba bageni bari bakiri mu cyumba cy’ibiro by’umurenge, maze batangaza bimwe mu byabanjirije ubu bukwe.
N’agahinda kenshi bamwe banarira, batangaje ko uyu mugabo nta kintu na kimwe yari afite nta n’icyo yatanze mu myiteguro y’ubukwe, ahubwo ngo umukobwa ni we wamuhaye amafaranga kugeza no ku yaguzwe imyenda y’ubukwe uyu musore yari yambaye n’iyo yagombaga kuzambara kuwa Gatandatu mu mihango yo gusaba no gukwa ndetse no gusezerana imbere y’Imana. Bavuga ko Nyampinga yari afite inzu, ndetse akaba yari afite na moto yakoreraga amafaranga, iyo moto akaba yarayigurishije agaha umusore amafaranga ngo abashe kwitegura ubukwe.
Undi twaganiriye ni murumuna wa Nzamwita, bahuje ababyeyi bombi. Uyu musore uri mu bazanye ibimenyetso bigaragaza ko umuvandimwe we adakwiye gusezerana, avuga ko yabwiye mukuru we ko ibyo agiye gukora ari amakosa akamunanira, bikagera n’ubwo ashaka nimero ya telefone y’umukobwa na we akabimubwira, ariko akanga kumwumva kuko Nzamwita ngo yari yaramubwiye ko abavandimwe be bamwanga, bakaba badashaka ko banakora ubukwe bavuga ngo ni mugufi. Ngo yari yaramusabye kubima amatwi, amwizeza ko ikibyihishe inyuma ari uko abo mu muryango we bashaka kumwicira ubukwe.
Hanze y’ibiro by’umurenge abantu bakomezaga kurira cyane abandi bumiwe bagaragaza ko bababaye. Igihe cyaje kugera inzego za Polisi zisohora Nzamwita zimujyana mu cyumba kirimo imfungwa na we baramufunga, ariko kumugezamo byari intambara kuko hari abantu benshi bavugaga ko bashaka kumwikubitira bakamwihanira, ndetse hari n’abavugaga ko atagomba gufungwa yambaye ikote yari yaguriwe n’umukobwa yahemukiye.
REBA HANO VIDEO Y’UNDI MUGORE BENSHI BITIRANYA NA NYAMPINGA ABYINA MU RUSENGERO:
Posted by Emmy kuri Rwandapaparazzi.rw Kigali
56,530 total views, 150 views today


text:
1Yohana 3:1-3 "Nimurebe urukundo ruhebuje Data wa twese yadukunze, rwatumye twitwa abana b’Imana kandi ni ko turi. Ni cyo gituma ab’isi batatumenye kuko batayimenye.
Bakundwa, ubu turi abana b’Imana ariko uko tuzamera ntikurerekanwa. Icyakora icyo tuzi ni uko Yesu niyerekanwa, tuzasa na we kuko tuzamureba uko ari. Kandi ufite ibyo byiringiro muri we, yiboneza nk’uko uwo aboneye".
Uno munsi umutima wanjye wibukijwe umugisha usumba indi mfite wo kuba nd’umwana w’Imana. Ni inyigisho nzagarukaho kenshi ariko nibura reka mvuge ibintu 3:
1) Umuntu wese mu buzima azi agaciro ko kugira umubyeyi cyane cyane ku batakibagira cg batabamenye.
2) Umuntu ukugize umwana (Adoption) ntacyo aba agukinze ku ruhande. Urukundo, icyubahiro, ubutunzi bwe aba abiguhayeho uburenganzira.
3) Niba kugirwa umwana w’umuntu runaka bitera ishema, icyubahiro n’umugisha, mutekereza ko bimeze gute kugirwa umwana w’Imana?
Benshi bafite iyo identity y’umwana w’Imana ndetse n’uburenganzira bujyana nabyo ariko ntibazi agaciro kabyo! Birababaje! Ongera Ubitegerezeho. Tuzakomeza kuganira kuri iri jambo!
Mugire igitondo cyiza!
Fidèle MASENGO, Umushumba Foursquare Church Kimironko masengof@yahoo.fr


text:
SACCO y umurenge wa Gacurabwenge irakangurira amakoperative kwaka inguzanyo z imishinga yabo
Ubwo yasuraga, Koperative y’abamotari bakorera mu Karere ka Kamonyi COCTAMOKA, perezida wa Koperative yo kubitsa no kuguriza, SACCO Gacurabwenge, Muhayimana Come, yasabye abamotari kubagana maze bagafatanya kubyaza amafaranga yabo umusaruro.
Abo bamotari babwiwe ko nibafungura konti muri SACCO, Koperative ishobora kwishingira abanyamuryango bayo kugirango bashobore kubona inguzanyo. Yababwiye ko muri SACCO harimo amafaranga yo gufasha imishinga iciriritse mu rwego rwo guteza abaturage imbere.
Umwe mu bamotari bagaragaje ko batanze kwaka inguzanyo ariko ko batakoroherwa no kubona umubare w’amafaranga ugomba kuba kuri konti kugirango bake inguzanyo dore ko ari itegeko rya Banki Nkuru y’Igihugu rivuga ko uwaka inguzanyo mu kigo cy’imari icyo ari cyo cyose agomba kuba afite byibura 20% by’inguzanyo akeneye.
Perezida wa SACCO yamusobanuriye ko baramutse babyize neza muri Koperative yabo, wenda Koperative yajya ibashakira ½ cy’ubwizigame busabwa nabo bakishakira ikindi.
Agronome w’Umurenge wa Gacurabwenge akaba ari nawe ureberera amakoperative akorera mu murenge wa Gacurabwenge, we yatangaje ko kuva SACCO itangiye gukorera mu murenge, imaze guha inguzanyo imishinga myinshi. Abamotari nk’abantu bakora igikorwa kigaragara rero ngo nabo SACCO ntiyabura kubafasha kwiteza imbere.
Habimana Innocent, ushinzwe Amakoperative mu Karere Kamonyi atangaza ko SACCO zo mu mirenge yose ya Kamonyi ziteguye kwakira imishinga y’amakoperative bakabaha inguzanyo zo kubateza imbere.
Marie Josee Uwiringira


text:
Ikibazo : Mfite umuntu dukundana, afite umugore n’abana, kandi
nanjye ndamukunda pe, yansabye ko namubyarira umwana, hanyuma nza
kumwangira none ntakinyitayeho nka mbere ntakimpamagara muri make
yarandakariye. Mbigenze nte ?
Mwakoze kubaza ikibazo, ndabona koko ari ikibazo gikomeye, cyane cyane ko numva neza ko harimo urukundo. Buriya iyo ukunda umuntu cyane biragorana kumva ko wamutakaza. Ariko hari ibintu bimwe na bimwe nshaka ko tuvugana gatoya :
Icya mbere ni uko uwo mugabo afite umugore, ubwo ntekereza ko mutabana abana n’uwo mugore wundi. Ibi byatumye nibaza ku maherezo y’urukundo rwanyu. Ese iyo muganira amaherezo y’urukundo rwanyu muvuga ko ari ayahe ? Kuko mbere yo gutekereza umwana wakwibaza amaherezo y’urukundo rwanyu. Ese wowe warashatse nawe ? Cyangwa uracyari ingaragu ?
Nyuma yo gutekereza icyo kibazo rero niho noneho hatekerezwa icy’umwana.
Nta buryarya nshyizemo rero, nakubwira ko ibyiza ari uko uwo mwana mwamureka nkuko wiyemeje. Kuko kwemera kubyara umwana utazaba mu muryango wuzuye ni ukwikunda. Kuko ubwo nyuma muzibaza niba muzagumana, niba azajya mu rugo rwa se, n’ibindi Ugasanga ubikoze ubu kugira ngo unezeze uwo mugabo ariko nyuma wowe n’umwana mukazabyishyuza amarira menshi.
Ntizimbye mu magambo rero, nubwo bikugoye, bikubabaje ubungubu, komera ku cyemezo wafashe, uwo mugabo ureke agende ubabare, ariko usenge Imana izagushumbushe uwawe kuko n’ubundi uwo ukunze ubu afite uwe mugore.
Yansabye ko tubyarana , ndamwangira, none yarandakariye mbingenze nte ?
Ikibazo : Mfite umuntu dukundana, afite umugore n’abana, kandi
Labels: umuryango


text:
DEMOKARASI N'ITERAMBERE BIRAJYANA
Ntawe ugishidikanyako u Rwanda rufite ibyaruteza imbere bihagije. Abanyarwanda ubwacu turimo ba Rwigeyemezamirimo bafite ubushobozi bwo guhanga no gufata ingamba zihagije ku kibazo cyose twagira. Abanyarwanda mu mibereho yacu dusa n'umwana ukoresha imyaka myinshi mu ikambakamba hanyuma agakoreha imyaka mike mu gihe cyo kugenda. Niyo mpamvu tutashoboye kubona umwanya uhagije wo kumenya ibyo twashobora kwigezaho bituma binatunanira. Ntabwo dukora ibyo twagombye gukora cyangwa se ngo abantu bacu bamenye ko bakwigeza kuri byinshi bonyine.
Ni nayo mpamvu igihe cyose tugize ibibazo, aho kugirango dufate umwanya tubishakire ibisubizo bizadufasha mu bihe bizaza, usanga benshi bahitamo gufata inzira ya politiki kandi akenshi na kenshi batanayumva.
Ikibabaje kandi dukomeza gutakaza amahirwe menshi. Tumeze nk'umukinnyi uzi ko azatsinda niyiruka ariko yagera aho agomba kwiruka akigendera gahoro. Bityo rero bizakomeza kutugora kuba twagira ibyo duhindura muri politiki, mu bukungu ndetse no mu mibereho yacu. Ubu igihe cyarageze ngo twirukanke n'ingufu cyane ko igihugu gikeneye byinshi mu iterambere ryacyo, nitwe tugomba kumenya ibyo dushyira imbere y'ibindi mu byo dukora byose. Iyaba buri mwaka twashyiraga imbaraga zacu ku bintu 3 cyangwa 4 byihutirwa kurusha ibindi, mu gihe cy'imyaka itarenze 10 wasanga igihugu cyacu kimaze gutera intambwe ishimishije.
Byaragaragaye ko ibihugu byagiye bishyira imbere gahunda zo kuvugurura politiki n'ubukungu ari byo byagiye bishobora gukemura ibibazo bihura nabyo vuba. Kuki twe tutakora nkabyo se?
Tugomba gushyira igihe cyacu cyose mu kubaka igihugu, tukifashisha bwa mbere ibyo dufite kandi birahari natwe turahari, tugaharanira ko buri wese akora ibijyanye n'ubuhanga cyangwa ubushobozi bwe, bityo umuco wo kujandajanda mu kazi udafitiye ubushobozi n'ubumenyi bigacika, ikimenyane n'irondakoko bigacika, tugaharanirako hagombwa kuzabaho igihe abanyarwanda baruhuka.
Bimenyimana Albert.
RDI - Rwanda Rwiza
Komiseri w'Urubyiruko
Quebec – Canada


text:
Urwenya: Ikimuga n'Impumyi
Ikimuga n'Impumyi
Hariho abantu babiri, umwe yari ikimuga undi ari impumyi; umunsi umwe bajya guca imyembe ahantu, impumyi ibwira igicumba iti" kuko ari wowe ubona, urira ujye uca ujugunye hasi, njye nzajya nyitoragura" Igicumba cyiba cyageze mu giti gica uwa mbere, uwa kabiri ngo baa, aho ari hejuru mu giti yaje kwikanga aragwa, icyabaye ikibazo n'uko yaguye acuramye abanza umutwe hasi ipantaro ivamo; impumyi yumvise ko mugenzi wayo yituye hasi aratabara; amujyezeho akora ku kibuno uko cyakabayee ati " yeeh, wababaye koko n'amatama yabyimbye" akoze mo imbere ngo" yooo, n'amenyo yashizemo" nuko irazamura irinukiriza igira iti " hummm, ntujya woga mu kanwa"
Shyiraho Igitekerezo!
Subscribe to: Post Comments (Atom)


text:
Mu Mujyi wa Kigali abacuruza mu buryo butemewe n’amategeko kugira ngo babeho, biganjemo abagore n’urubyiruko, bahisemo kujya bacuruza ku mugoroba ndetse bakageza ijoro riguye.
Guhera mu ma saa kumi, abantu batangiye kuva ku kazi, mu mihanda itandukanye y’umujyi wa Kigali, abantu babungana ibintu bitandukanye mu ntoki, birimo imyenda, amasakoshi, imbuto, imboga, n’ibindi, baba batangiye kuhasesekara, bazanywe no gushakisha ubuzima.
Guhera mu ma sakumi n’imwe z’umugoroba, abakora ubwo bucuruzi baba batangiye kuzunguza imari yabo yiganjemo imyenda kugera munsi y’ahahoze gare nini yo mu Mujyi wa Kigali, abaguzi ari benshi cyane, buri wese acunga hirya no hino ngo arebe aho Local Defense Forces cyangwa abapolisi baturuka.
Uwitwa Alphonsine yatangarije Ijwi ry’Amerika ko bahisemo gucuruza ku mugoroba ndetse na n’ijoro kubera ko baba bacungana n’abashinzwe umutekano iyo bacuruza; ayo masaha ngo ni bwo baba batababangamira.
Umutegarrugori witwa Mukamana wari wikoreye agataro k’imbuto yagize ati: “Bisaba imbaraga no kwiheba kubera ko, urabona ukuntu tuba twiruka iyo tubabonye, hari n’ubwo ushobora kugwa mu modoka, ndetse iyo waramukanye umwaku bakujyanana n’ibyo uba ucuruje.”
Ahagana mu ma sakumi n’ebyiri z’umugoroba kugeza mu ma sa mbiri za nijoro, kuri gare y’i Remera na ho haba huzuye udutaro twuzuyemo imbuto, turi ku murongo, ba nyira two bategereje abaguzi.
Abakora ubwo bucuruzi butemewe batangarije kandi Ijwi ry’Amerika ko abacuruzi basanzwe batabakunda, ngo bitewe n’uko babatwara icyashara kubera ko bo bagurisha ku biciro biri hasi y’ibyo mu masoko kuko nta misoro baba batanze.
Buri gihe, abakora ubwo bucuruzi butemewe n’amategeko, bagirwa inama n’abayobozi yo kwibumbira mu mashyirahamwe kugira ngo babone uko baka inguzanyo. Abenshi bemeza ko biruhije, bagahitamo gukomeza kuzunguza amafaranga make baba bashoye, atarenze ibihumbi 5 by’Amanyarwanda.


text:
Guhitamo Muganga.
Wagombye guhitamo umuganga w’umwana wawe igihe ugitwite ; buri gihe mu mezi atatu ya myuma. Sobanuza inshuti mu muryango ngo ndetse na Muganga . Niba ukeka ko ufite amahitamo meza hamagara Muganga, agusure. Uyu azafata runini ku buzima bw’umwana wawe , kandi ni byiza kubona umuntu mwembi mwizera wowe n’umwana wawe. Umuganga wahisemo ashobora kuba ri umuhanga cyane mu bitekerezo bye.
Amasuzuma kugirango umwana agubwe neza, agomba kubonana na Muganga kuva ku minsi 2 kugeza kuri 4 nyuma y’ivuka rye.
Kuva ku byumweru 2 kugeza ku 4
Amezi 2
Amezi 4
Amezi 6
Amezi 9
Amezi 12
Related Posts by Categories


text:
Umugore ushinja ibitaro bya Gisenyi kumufunga yapfushije umwana
Kuri uyu wa Mbere umugore uvuga ko yari yaragwatiriwe mu bitaro bya Gisenyi kubera kubura ubwishyu bwa serivisi zo kubyara, yapfushije umwana nyuma yo kwimwa uburenganzira bwo gusohoka.
Uwimana Jeannette ukomoka mu Karere ka Gicumbi mu Murenge wa Rushashi yatangaje ko yaje mu Karere ka Rubavu hari umuntu umubeshye ko agiye kumushakira akazi ko mu rugo yagera i Rubavu akamutoroka.
Mu minsi ishize ni bwo Uwimana yagannye ibitaro bya Gisenyi arahabyarira ariko ntiyabona uko yishyura serivisi yahawe mu gihe cyo kubyara,dore ko nta mituweli yanagiraga ari byo byatumye abuzwa gutaha.
Uyu mugore w’imyaka 20 avuga ko kuri uyu wa Mbere ngo umwana we yahise yitaba Imana kuko yari afite uburwayi bufata mu gihorihori hakika.
Uwimana Jeanette yagize ati “ Nkimara kumenya ko umwana wanjye afite uburwayi nasabye ko njya kumuvuza mu bavuzi gakondo barabyanga kuko ntagira mituweli, none babonye umwana apfuye nibwo bambwiye ngo ntahe kandi akiri muzima banyangiye gutaha.”
Bamwe mu barwaza bavuga ko uyu Uwimana Jeannette yaje ari umuntu utishoboye kuko mu minsi yose ahamaze nta muvandimwe we babonye amusura, ngo n’ibyo kurya yabihabwaga n’abagemuriye abandi barwayi.
Nyiransabimana Claudine wo mu Murenge wa Cyanzarwe mu kagari ka Makurizo mu Karere ka Rubavu na we ni umwe mu bafungiye muri ibi bitaro, yivugira ko amaze ukwezi afunzwe kandi ngo yaratanze mituweli.
Ubwo twaganiraga yagize ati “ Ubu maze ukwezi mfungiye aha ngaha, naje nje kubyara nyuma yo kubyara bavuga ko ntagomba gusohoka mu bitaro, kandi rwose mfite mituweli ikibura cyonyine ni kashe.”
Umuyobozi w’Ibitaro bya Gisenyi Maj. Dr. Kanyankore William we ahakana aya makuru akavuga ko hari amasezerano bagiranye n’Akarere ka Rubavu ku buryo iyo haje umurwayi udafite mituweli bagerageza kumufasha.
Maj. Dr Kanyankore yagize ati “Twavuganye n’Akarere ko abantu badafite mituweli tubavura mituweli zazaboneka bakishyura, baba batazifite burundu Akarere kakabishyurira kuko kaba gafite ingengo y’imari yabigenewe.”
Akomeza agira ati“Abantu batishyuye tugira gahunda bakishyura, udashoboye kwishyura turamusezerera akaduha ibyangombwa bye akadusezeranya ko azagaruka akishyura”.
Uyu muyobozi w’ibitaro avuga bari gukora ibishoboka ngo uru ruhinja rwitabye Imana rushyingurwe ku bufatanye n’ubuyobozi bw’Umurenge uyu mugore avukamo.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ibisobanuro byimbitse
Iri zina rituruka ku nshinga kuganira bivuga gusubira inyuma ubitewe akenshi n’ubwoba cyangwa gushidikanya.
Iyi nshinga rero iri kumwe n’impakana Si yo muri ngenga ya mbere yerekeye nyakuvuga.
Iyo umuntu yitwa Singanire aba yiyifuriza ubugabo, ubutwari, kudasubira aho rukomeye.
Iyi mvugo iboneka mu byivugo aho uwivuga ashobora kugira ati ‘Ndi intwari singanira ku rugamba.’
Umwanzuro
Iri zina abagabo bakunze kuryiyitirira mu cyivugo biyifuriza kudatsimbuka ku rugamba. Ababyeyi nabo baryita umwana babifuriza ibyo , muri rusange Singanire bivuga Mudatsimburwa.
Ibi bisobanuro byatanzwe n’Inteko Nyarwanda y’Ururimi n’Umuco (RALC)


text:
ven.
01
juin
2012
ISOMO RYA MBERE
Isomo ryo mu ibaruwa ya kabiri ya Mutagatifu Petero Intumwa (2 Pet 3, 12-15a.17-18)
Bavandimwe, 12mwebwe abategereje kandi mugashaka gutebutsa umunsi w’Imana, umunsi uzatuma ijuru rizimira rigakongokeshwa n’umuriro, n’ibirimo byose bikazayoka. 13Ariko nk’uko Imana yabisezeranye, dutegereje ijuru rishya n’isi nshya, aho ubutungane buzatura. 14Ni yo mpamvu, nkoramutima zanjye, mu gihe mugitegereje ibyo mugomba gukora uko mushoboye kose kugira ngo Nyagasani azabasange mu mahoro, muri abaziranenge n’inyangamugayo. 15aKandi mumenye ko Nyagasani akomeza kubihanganira agira ngo abakize. 17Nuko rero, nkoramutima zanjye, dore mwe muraburiwe: muramenye hato mutazashukwa n’abagomeramana biyobeje, maze mugateshuka ku mizero yanyu. 18Ahubwo nimukomeze kujya mbere mu ngabire n’ububumenyi by’Umwami wacu n’Umukiza wacu Yezu Kristu. Nahabwe ikuzo ubu ngubu n’iteka ryose. Amen !
ZABURI (Zab 90 (89), 2, 3-4, 10, 14.16)
Inyik/ Nyagasani, watubereye ikiramiro,
kuva mu gisekuruza kujya mu kindi.
Mbere y’uko imisozi ibaho,
isi n’ibiyiriho byose bitararemwa,
uri Imana iteka ryose rizira iherezo.
Abantu ubasubiza mu mukungugu,
kuko wavuze uti “Bene muntu nimusubire iyo mwavuye !”
Mu maso yawe imyaka igihumbi ni nk’umunsi w’ejo wahise,
ni nk’isaha imwe y’ijoro.
Imyaka y’ubugingo bwacu ni mirongo irindwi,
na mirongo inani ku bakomeye;
nyamara tuyigiramo imiruho n’ibyago gusa,
kuko ihita bwangu maze tukigendera.
Utugwirize ineza yawe kuva mu gitondo,
kugira ngo duhimbarwe iminsi yose y’ubugingo bwacu.
Ibikorwa byawe nibigaragarire abagaragu bawe,
n’ubuhangare bwawe bwiyereke abana babo !
IBANGONDIRIMBO RIBANZIRIZA IVANJILI (1 Tim 6, 15-16)
Alleluya Alleluya.
Imana Nyir’ihirwe na Mugengabyose umwe rukumbi,
Umwami w’abami n’Umutegetsi w’abategetsi,
niharirwe icyubahiro n’ububasha ubuziraherezo.
Alleluya.
IVANJILI
+ Mariko (Mk 12, 13-17)
Muri icyo gihe, 13Yezu bamwoherereza bamwe mu Bafarizayi no mu Baherodiyani, kugira ngo bamufatire ku byo avuga. 14Baraza baramubwira bati “Mwigisha, tuzi ko uvuga ukuri ntacyo wikanga, kuko udatinya amaso y’abantu, ahubwo wigisha inzira y’Imana mu kuri. Ese gutanga umusoro wa Kayizari biremewe, cyangwa se ntibyemewe ? Tujye tuwutanga cyangwa se twoye kuwutanga ?” 15Ariko Yezu kuko yari azi uburyarya bwabo, arababwira ati “Kuki muntega iyo mitego ? Nimunzanire igiceri ndebe !” 16Barakimuzanira. Yezu arababaza ati “Iri shusho n’iri zina biriho ni ibya nde ?” Barasubiza bati “Ni ibya Kayizari.” 17Yezu ni ko kubabwira ati “Ibya Kayizari mubisubize Kayizari, n’iby’Imana mubisubize Imana !” Ngo avuge atyo baramutangarira cyane.